Muhtar Tileuberdi

Muhtar Beskenulõ Tileuberdi (kasahhi keeles Muhtar Beskenūly Tıleuberdı, Мұхтар Бескенұлы Тілеуберді; sündinud 30. juunil 1968 Aksukendis) on Kasahstani diplomaat ja poliitik. Ta on 18. septembrist 2019 Kasahstani välisminister.

Ta sündis aastal 1968 Aksukendis (aastani 2001 Belõje Vodõ) Sairami rajoonis Tšimkendi oblastis. Ta lõpetas aastal 1990 Kirovi nimelise Kasahhi Riikliku Ülikooli (praegu Al-Farabi nimeline Kasahhi Riiklik Ülikool) filosoofiateaduskonna.

Ta oli aastatel 1993–1996 Kasahstani välisministeeriumi atašee ja Aasia riikide kantselei kolmas sekretär. Aastatel 1996–1999 oli ta Kasahstani Korea Vabariigi suursaatkonna kolmas ja teine sekretär. Aastatel 1999–2001 oli ta Kasahstani välisministeeriumi Aasia, Lähis-Ida ja Aafrika osakonna esimene sekretär, kahepoolse koostöö osakonna juhataja; lisaks oli ta Kasahstani presidendi administratsiooni rahvusvaheliste suhete riigisekretäri nõunik. Aastatel 2001–2003 oli ta Kasahstani suursaatkonna nõunik Iisraelis. Juulist 2003 kuni augustini 2004 oli ta Kasahstani asevälisminister. Aastatel 2004–2009 oli ta Kasahstani suursaadik Malaisias, lisaks oli ta aastatel 2005–2009 Kasahstani suursaadik Indoneesias, Bruneil ja Filipiinidel. Aastatel 2009–2016 oli ta Kasahstani suursaadik Šveitsis, olles samaaegselt Kasahstani suursaadik Liechtensteinis ja Vatikanis. Aastatel 2016–2019 oli ta Kasahstani välisministri esimene asetäitja.

18. septembrist 2019 on ta Kasahstani välisminister.


Gotha G.IV

Gotha G.IV oli Saksa raskepommitaja. Seda kasutas esimeses maailmasõjas Luftstreitkräfte ning see oli maailma esimene masstoodetud suurlennuk.


Ždírec nad Doubravou

Ždírec nad Doubravou (kuni 1950. aastani Ždírec, saksa keeles Zdiretz an der Doubrawa) on linn Tšehhis Vysočina maakonnas Havlíčkův Brodi ringkonnas. Ždírec nad Doubravou asub Havlíčkův Brodist umbes 20 km idakirdes ja Jihlavast ligikaudu 37 km põhjakirdes.

Küla on esmamainitud 1399. aastal. 9. mail 1945 pommitasid Nõukogude lennukid asulat, mille tagajärjel suur osa hoonetest hävis või sai kahjustada. Teise maailmasõja järel algas asula kiire areng. Linnaõigused sai Ždírec nad Doubravou 19. jaanuaril 2000.


Günter Blobel

Günter Blobel (21. mai 1936 – 18. veebruar 2018) oli Sileesia päritolu Saksa-Ameerika bioloog. Ta sai 1999. aastal Nobeli auhinna avastuse eest, et valkudel on sisemised signaalid, mis reguleerivad nende transporti ja asukohta rakus.


Niegosławice (Lubusz)

Niegosławice () on küla Lääne-Poolas Lubuszi vojevoodkonnas Żagańi maakonnas. See on Gmina Niegosławice halduspiirkonnas ning asub ligikaudu 28 kilomeetrit Żagańist ida pool ja 42 km Zielona Górast lõunas.

Külas elab 930 inimest.


Brendan Gallagher

Brendan Gallagher (sündinud 6. mail 1992 Edmontonis) on Kanada jäähokimängija, kes mängib NHL-i klubis Montreal Canadiens ründajana paremäärel. Ta on klubi meeskonna asekapten.

Aastatel 2008–2012 mängis ta Western Hockey League'i klubis Vancouver Giants.

2010. aastal valis Canadiens ta NHL-i draftis 147. valikuna.

Hooaja 2012–13 esimeses pooles toimunud NHL-i tööseisaku ajal mängis ta American Hockey League'i klubis Hamilton Bulldogs. NHL-i hooaja alguses debüteeris ta 2013. aasta jaanuaris Canadiensi meeskonnas. Esimese värava lõi ta NHL-is 27. jaanuaril 2013 mängus New Jersey Devilsi vastu. Debüüthooajal lõi Gallagher NHL-is 14 väravat ja andis 13 väravasöötu ning valiti uustulnukate sümboolsesse koosseisu (NHL All-Rookie Team).

2016. aastal tuli Gallagher Kanada jäähokikoondise koosseisus maailmameistriks.


Eric Staal

Eric Craig Staal (sündinud 29. oktoobril 1984 Thunder Bays, Ontarios) on Kanada jäähokimängija, kes mängib keskründajana NHL-i klubis Florida Panthers.

Aastatel 2000–2003 mängis ta Ontario Hockey League'i klubis Peterborough Petes.

2003. aastal valis Carolina Hurricanes ta NHL-i draftis teise valikuna.

Oma debüüthooajal 2003–04 sai Staal NHL-is kirja 11 väravat ja 20 väravasöötu. Hooajal 2004–05 toimunud NHL-i tööseisaku ajal mängis ta American Hockey League'i (AHL) klubis Lowell Lock Monsters. 2005–06 põhihooajal sai ta kokku 100 resultatiivsuspunkti (45+55) – see on jäänud ühtlasi tema resultatiivsemaks hooajaks. Samal hooajal võitis Staal Hurricanesiga Stanley karika ning oli väljalangemismängudes kõige resultatiivseim mängija (9+19). Hurricanesis mängis Staal kokku kaheteistkümnel hooajal. Ta on Hurricanesi ajaloo resultatiivsuselt teine mängija (775 punkti) ja teine suurim väravalööja (322 väravat). Ta on Hurricanesi mängijatest teinud enim kübaratrikke (13) ja löönud arvulises vähemuses olles enim väravaid (16).

Hooaja 2015–16 lõpus mängis ta New York Rangersis. Aastatel 2016–2020 mängis ta neli hooaega Minnesota Wildis. Hooajal 2017–18 lõi ta NHL-is 42 väravat, mis oli pärast hooaega 2005–06 tema paremuselt teine näitaja NHL-is.

2020. aasta septembris siirdus ta Buffalo Sabresi, kes müüs tema mängijaõigused 2021. aasta märtsis Montreal Canadiensile. Hooajal 2021/22 ta ühegi NHL-i klubiga lepingut ei sõlminud, kuid mängis 2022. aasta taliolümpiamängude eel AHL-i klubis Iowa Wild. 2022. aasta oktoobris sõlmis ta üheaastase lepingu Florida Panthersiga.

NHL-i tähtede mängule on Staal valitud kuus korda (2007, 2008, 2009, 2011, 2018, 2020). 2008. aastal pälvis ta NHL-i tähtede mängul väärtuslikuma mängija auhinna.

Kanada jäähokikoondise koosseisus tuli Staal 2010. aastal olümpiavõitjaks ja 2007. aastal maailmameistriks.

Staal on üks väheseid jäähokimängijaid, kes on karjääri jooksul võitnud Stanley karika ning tulnud nii olümpiavõitjaks kui ka maailmameistriks.

Tal on kolm venda (Marc Staal, Jordan Staal ja Jared Staal), kes kõik on samuti NHL-is mänginud.


Université Paris-Dauphine

Université Paris-Dauphine on avalik teadusülikool Prantsusmaal Pariisis. See on ainus asutus Prantsusmaal, mis on nii grande école kui ka ülikool. Dauphine asutati majandus- ja juhtimisteaduskonnana 1968. aastal endises NATO peakorteris Pariisi lääneosas 16. linnaosas.

Dauphine on tuntud finantside, majanduse, matemaatika, õiguse ja äristrateegia õpetamise poolest.


Maailma krimiklassika

"Maailma krimiklassika" on kirjastuse Varrak 2013.–2014. aastal ilmunud raamatusari.

Sarja anti välja Eesti Päevalehe laupäevalehega LP

Kokku ilmus 40 raamatut.


Dan Stevens

Daniel Jonathan Stevens (sündinud 10. oktoobril 1982 Londonis) on Suurbritannia näitleja.

Saavutas tuntuse Matthew Crawley rolliga sarjas "Downton Abbey" aastatel 2010–2012. Aastatel 2017–2019 mängis sarjas "Legion" David Hallerit.

2009. aastal abiellus ta Lõuna-Aafrika päritolu džässlaulja Susie Harietiga. Näitleja Rebecca Hall on ta tütre Willow' ristiema.


Ants Pihelgas

Ants Pihelgas (21. mai 1937 Narva – 27. detsember 1994 Narva) oli Eesti veemotosportlane, spordikohtunik ja -tegelane.

Lõpetas mehaanikuna merekooli Tallinnas.

Oli veemotospordi üks eestvedajaid Narvas. Ise võistles ta aastatel 1963–1980, sai aastatel 1972–1976 Eesti NSV meistrivõistlustel 500 cm³ päramootoriga vabapaatide võistlusklassis (O-500 või OC) kokku kolm pronksmedalit. Püstitas 1969. aastal võistlusklassis KB Eesti rekordi.

Tegutses aastatel 1963–1994 treenerina Narvas, tema õpilasi oli ka Kalev Tõll. Hiljem tegutses veemotokohtunikuna, üleliidulise kategooria kohtunikuna kuulus ta NSV Liidu Veemotoföderatsiooni kohtunike kolleegiumi. Aastatel 1978–1991 oli ta Eesti NSV Veemotoföderatsiooni presiidiumi liige. Tegutses Narvas ka mootorrattaspordi korraldamisega.

Tegutses edukalt harrastusnäitlejana Narva Rahvateatris.


Siimusti oja

Siimusti oja (ka Kurista peakraav) on kraav Jõgeva vallas.

Kraavi pikkus koos lisaharudega on 9,7 km. Kraav algab Kurista küla territooriumilt ja suubub Härjanurmes vasakult poolt Kaave jõkke. Kraavi valgala suuruseks on hinnatud 10–25 km². Kraavi kasutatakse Siimusti reoveepuhasti heitveesuublana.


Erik Gustafsson (sündinud 1992)

Carl Erik Gustafsson (sündinud 14. märtsil 1992 Nynäshamnis) on Rootsi jäähokimängija, kes mängib kaitsjana NHL-i klubis New York Rangers.

Ta alustas klubikarjääri Rootsi klubis Djurgårdens IF. Rootsi kõrgliigas debüteeris ta hooajal 2011–12. Aastatel 2013–2015 mängis ta Rootsi kõrgliigas Frölunda ridades. Hooajal 2014–15 jõudis ta Frölundaga Jäähoki Meistrite Liiga finaali, kus kaotati teisele Rootsi klubile, Luleåle 2:4. Hooajal 2014–15 oli Gustafsson Meistrite Liigas resultatiivseim kaitsjamängija (5+12).

2012. aastal valis Edmonton Oilers ta NHL-i draftis 93. valikuna. 2015. aasta aprillis sõlmis ta lepingu NHL-i klubiga Chicago Blackhawks. Hooaja 2015–16 alguses mängis ta American Hockey League'is Blackhawksi noorteklubis Rockford IceHogs. NHL-is debüteeris ta Blackhawksi meeskonnas 2016. aasta jaanuaris. Hooajal 2016–17 mängis ta ainult Rockford IceHogsis. Uuesti pääses ta Blackhawksi meeskonda hooajal 2017–18 ja lõi 20. jaanuaril 2018 mängus New York Islandersi vastu oma esimese värava NHL-is.

Hooaja 2019–20 lõpus mängis ta Calgary Flamesis. 2020. aasta oktoobris sõlmis ta üheaastase lepingu Philadelphia Flyersiga. 2021. aasta aprillis müüdi tema mängijaõigused Montreal Canadiensile.

2022. aasta juulis sõlmis ta üheaastase lepingu Washington Capitalsiga. 17. detsembril 2022 tegi ta mängus Toronto Maple Leafsi vastu oma esimese kübaratriki NHL-is. Kuna Capitals oli sel hooajal siiski väljalangemismängudest välja jäämas, kaubeldi Gustafsson 2023. aasta veebruaris Toronto Maple Leafsi. Hooaja 2022/23 väljalangemismängudes pääses Gustafsson Maple Leafsi koosseisu vaid kahes mängus ning lõi teise ringi kolmandas mängus värava Florida Panthersi vastu (Maple Leafs kaotas Panthersi vastu seeria 1:4).

2023. aasta juulis sõlmis ta üheaastase lepingu New York Rangersiga.

2018. aastal tuli Gustafsson Rootsi jäähokikoondisega maailmameistriks.


Ahelloend

Mitte segamini ajada Ahelaloendiga.

Ahelloend on arvutiteaduses lineaarne andmestruktuur, mille elementide järjekord ei sõltu füüsilisest paigutusest mälus, selle asemel osutab iga element järgmisele . Ahelloend koosneb sõlmede kogumist, mis koos esindavad järjestust. Kõige põhilisemal kujul sisaldab iga sõlm andmeid ja viidet (teisisõnu linki) järjestuse järgmisele sõlmele. See struktuur võimaldab elementide tõhusat sisestamist või eemaldamist järjestuse igast positsioonist iteratsiooni abil. Keerukamad variandid lisavad täiendavaid linke, võimaldades meelevaldsetes kohtades sõlmede tõhusamat sisestamist või eemaldamist. Ahelloendi puuduseks on see, et juurdepääsuaeg on lineaarne. Kiirem juurdepääs, näiteks juhuslik juurdepääs, pole teostatav. Massiividel on parem vahemälu asukoht ahelloendiga võrreldes.

Ahelloendid kuuluvad kõige lihtsamate ja levinumate andmestruktuuride hulka. Neid saab kasutada mitmete teiste levinud abstraktsete andmetüüpide (loendite, pinude, järjekordade, assotsiatiivsete massiivide ja S-avaldiste) rakendamiseks.

Ahelloendi peamine eelis tavapärase massiivi ees on see, et loendi elemente saab hõlpsalt lisada või eemaldada ilma kogu struktuuri ümberjaotamata või ümber korraldamata, kuna andmeüksusi ei pea mälus ega kettal järjestikku salvestama. Ahelloendid võimaldavad sõlmede sisestamist ja eemaldamist loendi mis tahes punktis ning võimaldavad seda teha pideva arvu toimingutega.

Teiselt poolt, kuna lihtsad ahelloendid ei võimalda iseenesest juhuslikku juurdepääsu andmetele ega mis tahes vormis tõhusat indekseerimist, mille järelduseks enamik põhitoimingud – loendi viimase sõlme hankimine, antud andmeid sisaldava sõlme või uue sõlme sisestamiskoha leidmine – võivad vajada enamiku või kõigi loendielementide itereerimist. Ahelloendite kasutamise eelised ja puudused on toodud allpool. Ahelloendid on dünaamilised, nii et pikkus võib vastavalt vajadusele suureneda või väheneda. Iga sõlm ei pruugi füüsiliselt mälus eelmist järgida.


Hulk (andmestruktuur)

Hulk on arvutiteaduses abstraktne andmestruktuur, mis suudab salvestada unikaalseid väärtusi ilma kindla järjekorrata. Hulk on arvutisse rakendatud lõplik matemaatiliste mõistete kogum. Erinevalt enamikust teistest andmestruktuuridest testitakse konkreetse elemendi kättesaamise asemel tavaliselt liikmelisuse väärtust, kas element kuulub hulka või mitte.

Staatilised hulgad võimaldavad nendel elementidel teha ainult päringuoperatsioone - kontrollida, kas antud väärtus on hulgas, loendada väärtused mingis suvalises järjekorras. Hulgad, mida nimetatakse dünaamilisteks, võimaldavad ka elementide sisestamist ja kustutamist hulgast.


Deep Blue

Deep Blue on malet mängiv arvuti, mille on välja töötanud IBM. Deep Blue oli esimene arvuti, mis võitis valitseva maailmameistri (1997. aastal), mängides malemängu tavareeglite järgi.


Mike Reilly

Michael J. Reilly Jr. (sündinud 13. juulil 1993 Chicagos) on USA jäähokimängija, kes mängib kaitsjana NHL-i klubis New York Islanders.

2011. aastal valis Columbus Blue Jackets ta NHL-i draftis 98. valikuna, kuid Blue Jackestiga ta lepingut ei sõlminud. Aastatel 2012–2015 mängis ta Minnesota Ülikooli jäähokimeeskonnas.

2015. aasta juulis sõlmis ta kaheaastase lepingu NHL-i klubiga Minnesota Wild. Hooaja 2015–16 alguses mängis ta American Hockey League'is Minnesota Wildi noorteklubis Iowa Wild. NHL-is tegi Reilly debüüdi 9. jaanuaril 2016 mängus Dallas Starsi vastu. Esimese värava lõi ta NHL-is sama aasta 13. veebruaril mängus Bruinsi vastu.

2018. aasta veebruaris müüdi tema mängijaõigused Montreal Canadiensile. 2020. aasta jaanuaris siirdus ta Ottawa Senatorsi, kes müüs tema mängijaõigused omakorda 2021. aasta aprillis Boston Bruinsile.

2023. aasta juulis sõlmis ta üheaastase lepingu Florida Panthersiga. Sama aasta novembris liitus ta New York Islandersiga.

2013. aastal tuli Reilly USA kuni 20-aastaste koondisega juunioride maailmameistriks. USA jäähokikoondise koosseisus võitis ta 2015. aasta maailmameistrivõistlustel pronksmedali.

Tema isa valiti 1977. aastal NHL-i draftis, kuid NHL-is ei mänginud ta kunagi.


Nick Ritchie

Nicholas Ritchie (sündinud 5. detsembril 1995 Orangeville'is Ontario provintsis) on Kanada jäähokimängija, kes mängib Saksamaa kõrgliigaklubis Iserlohn Roosters ründajana vasakäärel.

Aastatel 2011–2015 mängis ta Ontario Hockey League'i klubis Peterborough Petes, hooaja 2014–15 lõpus ka Sault Ste. Marie Greyhoundsis.

2014. aastal valis Anaheim Ducks ta NHL-i draftis kümnenda valikuna. 2014. aasta augustis sõlmis ta klubiga kolmeaastase lepingu. Hooaja 2015–16 alguses asus ta mängima American Hockey League'is Ducksi noorteklubis San Diego Gulls. 2016. aastal valiti ta AHL-i tähtede mängule. NHL-is debüteeris Ritchie 16. novembril 2015 mängus Carolina Hurricanesi vastu. Esimese värava lõi ta NHL-is 14. märtsil 2016 mängus New Jersey Devilsi vastu. Ducksi põhikoosseisu kuulus Ritchie alates hooajast 2016–17. Hooajal 2016–17 lõi ta NHL-is 14 väravat.

2020. aasta veebruaris müüs Ducks tema mängijaõigused Boston Bruinsile. Hooajal 2020–21 lõi Ritchie NHL-is 15 väravat, mis oli tema seni parim tulemus.

2021. aasta juulis sõlmis Ritchie kaheaastase lepingu Toronto Maple Leafsiga. 2022. aasta veebruaris kaubeldi ta Maple Leafsist Arizona Coyotesi.

2023. aasta märtsis kaubeldi Ritchie Coyotesist Brett Ritchie ja Connor Mackey vastu Calgary Flamesi. See oli Põhja-Ameerika profispordis üldse teine kord pärast 2008. aasta NBA tehingut, kui vennad üksteise vastu kahe klubi vahel vahetati.

2023. aasta novembris sõlmis ta üheaastase lepingu Soome kõrgliigaklubiga Oulun Kärpät. Sama aasta 29. detsembril määrati Ritchiele HC TPS-i mängija Markus Nurmi pähe löömise eest kaheksamänguline võistluskeeld. 2024. aasta jaanuaris lõpetas Kärpat Ritchiega lepingu. Seejärel liitus ta Iserlohn Roostersiga.

2013. aastal tuli Ritchie Kanada kuni 18-aastaste koondisega omavanuste maailmameistriks ja 2015. aastal kuni 20-aastaste koondisega juunioride maailmameistriks.

Tema vanem vend Brett Ritchie on samuti jäähokimängija.


Amadeus (Jõhvi kino)

Amadeus on kino, mis asub Jõhvi kontserdimaja hoones, aadressil Pargi tänav 40.

Kino kannab nime Amadeus alates 2005. aastast – asukoha tõttu kontserdimajas ja ka seetõttu, et 2006. aastal oli Wolfgang Amadeus Mozarti 250. sünniaastapäev. Kinosaal paikneb kontserdimaja kammersaalis, selles on 170 istekohta.

Kinos kehtivad vaid kino enda kinkekaardid ja Piletilevi kinkekaardid. Vastavalt vanusele varieeruvad pileti hinnad 3 eurost kuni 12 euroni, millest viimane on perepilet. Kinos on ka liikumispuuetega inimestel võimalik filme vaadata, olemas on ratastoolikohad.


Saue Riigigümnaasium

Saue Riigigümnaasium (lühend SRG) on Harjumaal Saue vallas Laagris 1. septembrist 2022 tööd alustanud riigigümnaasium. Saue Riigigümnaasiumi koolihoone asub Saue vallas Laagris aadressil Veskitammi 24.

Kooli direktor on Taavi Vilba, kes kinnitati 20. mail 2021 Saue Riigigümnaasiumi esindusõiguslikuks isikuks.


Saulius Mikoliūnas

Saulius Mikoliūnas (sündinud 2. mail 1984 Vilniuses) on Leedu jalgpallur, kes mängib poolkaitsjana Leedu kõrgliiga klubis Vilniuse FK Žalgiris ja Leedu jalgpallikoondises. Ta on koondise kapten.

Aastatel 2002–2003 mängis ta Leedu klubis Vilniuse Šviesa. 2003. aasta hooajal mängis ta Leedu kõrgliiga klubis FK Ekranas. Seejärel liitus ta FBK Kaunasega, kellega tuli 2004. aastal Leedu meistriks ning võitis samal aastal Leedu karika ja Leedu superkarika.

Aastatel 2005–2009 mängis ta Šotimaa klubis Hearts. 2006. aastal võitis ta klubiga Šotimaa karika.

Aastatel 2009–2012 mängis ta Ukraina kõrgliigas Kiievi Arsenali ridades. Aastatel 2012–2013 mängis ta Ukraina klubis FK Sevastopol.

Aastatel 2014–2015 mängis ta Valgevene kõrgliiga klubis Saligorski Šahtjor.

Alates 2016. aastast on ta mänginud Žalgirises. Aastatel 2016 ja 2020 on ta klubiga tulnud Leedu meistriks. 2020. aastal valiti Mikoliūnas Leedu kõrgliiga ja Žalgirise hooaja parimaks mängijaks.

Leedu jalgpallikoondises debüteeris Mikoliūnas 2004. aastal. Koondisekarjääri esimese värava lõi ta 2. juunil 2007 EM-i valikmängus Gruusia vastu.


Koroonapandeemia Peruus

Koroonapandeemia Peruus on osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud ülemaailmsest koroonapandeemiast.

Esimese positiivne koroonaproov saadi 25-aastaselt Hispaanias, Prantsusmaal ja Tšehhis reisinud meesterahvalt 6. märtsil 2020.

2021. aasta juuni alguse seisuga oli Peruus enim koroonasurmi miljoni elaniku kohta (2103) maailmas ehk kaks korda enam kui näiteks Brasiilias.


Pentagoni ufovideod

Pentagoni ufovideod on kolm infrapunavideot, mille on filminud Ameerika Ühendriikide mereväe hävituslendurid 2004. ja 2015. aastal. Videod lekitati internetti 2017. aasta detsembris. Praegu arvatakse Pentagoni ufovideote hulka veel kaks videot ja kolm fotot, mis on 2019. aastal salvestatud samuti USA mereväes.

Ameerika Ühendriikide kaitseministeerium (sünonüümne ministeeriumi peahoone nimega Pentagon) kinnitas 2020. aastal esimese kolme lekkinud video autentsust, seletamatust ja avalikustas need ka ise. 2021. aastal kinnitas Pentagon ka 2019. aastal tehtud salvestiste autentsust ja seletamatust.

Esimesed kolm videot lekitas internetti Ameerika Ühendriikide kaitseministeeriumi endine töötaja Christopher Mellon, kes tsiviilisikuna hankis need varjatult endise kaitseministeeriumi töötaja Luis Elizondo käest.

Videote lekkimine püüdis Ameerika Ühendriikide Kongressi tähelepanu. Kongress andis detsembris 2020 Pentagonile käsu koostada 180 päevaga raport, mis lahkab tundmatute õhusõidukite olemust ja nende potentsiaalset ohtu. Raport avalikustati 25. juuni 2021. Selles kinnitatakse tuvastamata õhufenomenide ohtu lennundusele ja võimalikku väljakutset Ameerika Ühendriikide rahvuslikule julgeolekule. Dokumendis lahatud 144 nähtusest 143, sh kõnealused kolm videot, on määratletud "seletamatuks" (ingl unexplained).


Liigsuremus

Liigsuremus (inglise keeles excess mortality) on populatsiooni suremuse määra ajutine ülemäärane tõus aastate lõikes. Tavaliselt on põhjustajaks välismõjurid nagu näiteks äärmuslikud ilmastikutingimused (kuuma- või külmalaine), epideemia, pandeemia, nälg, sõda vms.


Althofen

Linn asub umbes 15 km Sankt Veit an der Glanist põhjas ja 30 km liidumaa pealinnast Klagenfurdist põhjas Gurktali Alpide (läänes) ja Lavanttali Alpide (idas) vahel Krappfeldi orus. Linnaosad on Treibach, Althofen ja Töscheldorf.


Kenny Agostino

Kenneth Tyler Agostino (sündinud 30. aprillil 1992 Morristownis, New Jerseys) on USA jäähokimängija, kes mängib Saksamaa kõrgliigaklubis Düsseldorfer EG ründajana vasakäärel.

Aastatel 2010–2014 mängis ta Yale'i Ülikooli jäähokimeeskonnas. 2013. aastal tuli ta Yale'i Ülikooli võistkonnaga USA ülikoolide meistriks.

2010. aastal valis Pittsburgh Penguins ta NHL-i draftis 140. valikuna. 2013. aasta märtsis müüs Penguins Agostino mängijaõigused Calgary Flamesis. 2014. aasta märtsis sõlmis ta Flamesiga kaheaastase lepingu. NHL-is debüteeris ta 21. märtsil 2014 mängus Nashville Predatorsi vastu. Esimese värava lõi ta liigas sama aasta 4. aprillil mängus Florida Panthersi vastu. Hooajal 2015–16 mängis ta põhiliselt American Hockey League'is (AHL) Flamesi noorteklubis Stockton Heat, saades samal hooajal Flamesi meeskonnas NHL-is jääle vaid kahes mängus.

2016. aasta juulis sõlmis ta üheaastase lepingu St. Louis Bluesiga. Ka hooajal 2016–17 mängis Agostino põhiliselt AHL-is, seekord Bluesi noorteklubis Chicago Wolves. AHL-is oli ta resultatiivseim mängija (24+59) ning pälvis John B. Sollenberger Trophy ja hooaja kõige väärtuslikumale mängijale antava Les Cunningham Award. Samal hooajal valiti ta AHL-i tähtede mängule ja liiga sümboolsesse koosseisu. Bluesi meeskonnas mängides jäi tema arvele seitsme mänguga üks värav ja kaks väravasöötu.

2017. aasta juulis sõlmis ta üheaastase lepingu Boston Bruinsiga. Sarnaselt kahe eelneva hooajaga sai Agostino hooajal 2017–18 enam mänguaega AHL-is ja Bruinsis jäi tema arvele viis mängu. Hooajal 2018–19 mängis Agostino NHL-is Montreal Canadiensi ja New Jersey Devilsi ridades ning sai neis klubides kirja vastavalt 2+9 ja 4+9. 2019. aasta juunis sõlmis ta lepingu Toronto Maple Leafsiga. Aastatel 2019–2021 mängis ta enamus ajast AHL-is Toronto Marliesi võistkonnas. NHL-is sai ta Maple Leafsis meeskonnas väljakule vaid ühes mängus.

2021. aasta juunis sõlmis ta lepingu KHL-i klubiga Nižni Novgorodi Torpedo. Seal mängis ta kaks hooaega.

2023. aasta augustis sõlmis ta lepingu Rootsi kõrgliigaklubiga Skellefteå, kuid kuna Agostino oli otsustanud jääda KHL-i ka pärast Venemaa sissetungi Ukrainasse, tühistati tema leping mõni aeg hiljem.

2023. aasta septembris sõlmis ta üheaastase lepingu Saksamaa kõrgliigaklubiga Düsseldorfer EG.

Agostino kuulus USA jäähokikoondisse 2022. aasta taliolümpiamängudel.


Sebastian Wännström

Sebastian Wännström (sündinud 3. märtsil 1991 Gävles) on Rootsi jäähokimängija, kes mängib Šveitsi kõrgliiga klubis HC Ajoie ründajana paremäärel.

Ta alustas jäähoki mängimist Rootsi klubis Brynäs IF, mille meeskonnas debüteeris ta Rootsi kõrgliigas hooajal 2009–10. 2012. aastal tuli ta Brynäsiga Rootsi meistriks.

2010. aastal valis St. Louis Blues ta NHL-i draftis 44. valikuna.

Aastatel 2012–2015 mängis ta Põhja-Ameerikas American Hockey League'i klubides Peoria Rivermen ja Chicago Wolves ning ECHL-i klubides Evansville IceMen ja Kalamazoo Wings, kuid NHL-i ta ei jõudnud.

2015. aastal naasis Wännström Rootsi kõrgliigasse, liitudes Röglega, kus mängis kaks hooaega. Aastatel 2017–2019 mängis ta Rootsi kõrgliigas HV71 ja hooajal 2019–20 Leksandsi võistkonnas.

Hooajal 2020–21 mängis ta Soome kõrgliiga Ässät. Ta lõi sel hooajal 33 väravat, millega oli liigas suurim väravakütt, kuid ei suutnud Ässätega väljalangemismängudele jõuda.

2021. aasta aprillis sõlmis ta lepingu KHL-i klubiga Riia Dinamo. Riia Dinamos lõi ta kümne liigamänguga ühe värava. 2021. aasta oktoobris liitus ta HC Ajoiega.


Jakob Lilja

Jakob Tobias Lilja (sündinud 23. juulil 1993 Limhamnis) on Rootsi jäähokimängija, kes mängib KHL-i klubis Nur-Sultani Barõs ründajana vasakäärel.

Hooajal 2011–12 debüteeris ta Rootsi esiliigas Rögle võistkonnas. Hooajal 2012–13 mängis ta klubiga Rootsi kõrgliigas.

2019. aasta juunis sõlmis ta üheaastase lepingu NHL-i klubiga Columbus Blue Jackets. Hooajal 2019–20 sai ta NHL-is 37 liigamänguga kirja kaks väravat ja kolm väravasöötu.

2020. aasta juunis sõlmis ta lepingu Barõsiga. Hooajal 2020–21 oli ta KHL-is Barõsi suurim väravakütt, kui lõi 20 väravat.


A. M. Cassandre

Adolphe Jean-Marie Mouron (kunstnikunimega A. M. Cassandre; 24. jaanuar 1901 Harkiv – 17. juuni 1968 Pariis) oli graafiline disainer, litograaf, tüpograaf, dekoraator ja maalikunstnik. Ta oli üks olulisemaid prantsuse reklaamplakatite kujundajaid, kes lõi originaalse stiili. Kuigi ta oli üldiselt inspireeritud 20. sajandi esimese poole kunstisuundadest, oli tema isikupäraseks jooneks art déco.


Viipsik

Viipsik (ka viipsipuu ) on lõnga poolilt vihti kerimise (ehk viipsimise) vahend, haspli eelkäija.

Viipsiku valmistamiseks saeti umbes küünrapikkune kaheharuliselt lõppev sirge puuoks ning selle ühte otsa kinnitati lühem põikpuu (ehk räsa). Hoides ühe käega viipsiku varre keskelt kinni, mähiti teise käega lõng ümber hargi ja vaheldumisi ümber põikpuu kummagi otsa.


Viislaid

Viislaid on Eesti põhjaranniku suurim lahtine merepaat.

Vanemal ajal ehitati paadi kumbki külg viiest lauast ehk laiast. Viislaiu pikkus oli 6–7,5 meetrit ja laius kuni 2,5 meetrit. Hiiumaal nimetati samasugust paati jahlaks.. Paadil oli kaks masti ja kolm paari aere ning selle pardaid võis kõrgendada lisalaudadega (nimetati varad). Viislaiuga tehti 19. sajandil ka pikemaid mereretki: sõideti Soome rannikule kalapüügile või veeti Tallinna kalu, küttepuid ja kive.


Cunard Building

Cunard Building on seitsmekorruseline büroohoone Suurbritannias Liverpoolis. Hoone projekteerisid uusrenessanss-stiilis arhitektid William Edward Willink ja Philip Coldwell Thicknesse. See ehitati Briti-Ameerika aurulaevade käitusfirma Cunard Line peakontoriks Briti saartel. Hoone asub White Star Line'i kunagise peakontori Albion House'i, Port of Liverpool Buildingu ja Royal Liver Buildingu kõrval.


Surju õigeusu kalmistu

Surju õigeusu kalmistu on Pärnu kihelkonnas Pärnumaal, tänapäevase haldusjaotuse järgi Ilvese külas Saarde vallas Pärnu maakonnas asuv kalmistu.


Eesti matus

"Eesti matus" on Andrus Kivirähki näidend.

Selle põhjal on loodud samanimeline film.

Priit Pedajase loodud lavastus esietendus 8. juunil 2002 Eesti Draamateatri suures saalis ning see oli teatri mängukavas 19 aastat. Viimane etendus toimus Tammsaare muuseumis Vargamäel 9. juulil 2021, see oli "Eesti matuse" 284. etendus. 2021. aasta 30. juuni seisuga oli lavastust näinud 111 843 vaatajat.


Jesper Fast

Jesper Fast (sündinud 2. detsembril 1991 Nässjös) on Rootsi jäähokimängija, kes mängib NHL-i klubis Carolina Hurricanes ründajana paremäärel.

Ta alustas klubikarjääri Rootsi klubis HV71, mille meeskonnas debüteeris ta hooajal 2009–10 Rootsi kõrgliigas. Hooajal 2012–13 lõi Fast Rootsi kõrgliigas 17 väravat ja andis 18 väravasöötu. Samal hooajal valiti ta Rootsi kõrgliiga kõige spordimehelikumaks mängijaks.

2010. aastal valis New York Rangers ta NHL-i draftis 157. valikuna. 2012. aasta mais sõlmis ta Rangersiga kolmeaastase lepingu. Hooaja 2012–13 lõpus debüteeris ta American Hockey League'is (AHL) Rangersi noorteklubis Connecticut Whale. NHL-is debüteeris Fast 3. oktoobril 2013 mängus Phoenix Coyotesi vastu. Suurem osa hooajast 2013–14 mängis ta AHL-is Hartford Wolf Packi võistkonnas, kus ta lõi 48 mänguga 17 väravat ja andis 17 väravasöötu. Rangersi põhikoosseisu murdis Fast hooajal 2014–15. Esimese värava lõi ta NHL-is 29. novembril 2014 mängus Philadelphia Flyersi vastu. 2014–15 põhihooajal jäi tema arvele kuus väravat ja kaheksa väravasöötu. Samal hooajal jõudis ta Rangersiga Stanley karika poolfinaali, kus kaotati Tampa Bay Lightningile mängudega 3:4. Väljalangemismängudes sai Fast kirja 3+3. Rangersis mängis Fast kuni hooaja 2019–20 lõpuni. Individuaalselt oli tema edukaim hooaeg Rangersis 2017–18, mil ta lõi 13 väravat ja andis 17 väravasöötu.

2020. aasta oktoobris sõlmis ta kolmeaastase lepingu Hurricanesiga.


Halberstadt CL.II

Halberstadt CL.II oli kahekohaline Saksa eskorthävitaja või ründelennuk. Seda kasutati esimese maailmasõja ajal aastatel 1917–1918 Luftstreitkräftes suurtes kogustes.


Cekule

Cekule on küla (vidējciems) Lätis Ropaži piirkonna Stopiņi vallas. Küla asub valla idaosas endise Riia–Ērgļi raudtee ääres merepinnast 12 meetri kõrgusel Nabiņurga jõe kaldal.

Cekule jääb piirkonna keskusest Ulbrokast 10 ja Riia keskusest 21 kilomeetri kaugusele. Asula on tekkinud sõjaväelinnakuna endiste laskemoonaladude juurde. Algselt kasutasid seda Läti sõjajõud, hiljem Nõukogude ja Saksa väeosad. Sealsed laskemoonalaod olid kasutusel aastail 1920–1995. Küla koosneb sõjaväelinnaku korterelamutest ja nende ümbruskohta ehitatud individuaalelamutest. Külla jääb Cekule bussipeatus. Külas asus varem Cekule raudteepeatus.

2021. aastal oli külas 198 elanikku.


Upeslejas

Upeslejas on küla (lielciems) Lätis Ropaži piirkonna Stopiņi vallas. Küla asub valla idaosas endise Riia—Ērgļi raudtee ääres merepinnast 9 meetri kõrgusel Mazā Jugla jõe kaldal.

Upeslejas jääb piirkonna keskusest Ulbrokast 7 ja Riia keskusest 19 kilomeetri kaugusele. Külas on Jugla sanatoorne internaatkool, postkontor ja tuberkuloosihaigla. Upeslejase keskuse moodustavad korterelamud, ent jõe paremale kaldale jäävad individuaalelamute ja väikeste aiandukooperatiivide tsoonid Daktermuiža ja Ābeles. Külas asuvad bussipeatused Tuberkulozes slimnīca ja Upeslejas.

Asula on tekkinud endise Stopiņi mõisa juurde, mis XVI sajandil kuulus Riia linnaarstile Zacharias Stopiusele. Tuberkuloosihaigla juures asub ka Stopiusele püstitatud mälestusmärk.

Looduskaitse all on Tuberkuloosihaigla pärnad (esimese ümbermõõt 4,2 ja kõrgus 17 meetrit, teise ümbermõõt 3,9 ja kõrgus 18 meetrit, kolmanda ümbermõõt 3,51 ja kõrgus 18 meetrit), Tuberkuloosihaigla esimene mänd ümbermõõduga 2,7 ja kõrgusega 18 meetrit, Laube hiidtamm ümbermõõduga 4,69 meetrit, tamm ümbermõõduga 4,53 meetrit ja pärn ümbermõõduga 3,63 meetrit. Sealne raudteesild üle Mazā Jugla jõe on regionaalse kaitse all olev muinsusmälestis.

Aastal 2021 oli külas 1281 elanikku.


Kureoja

Kureoja on oja Jõgeva vallas, Pedja lisajõgi.

Kureoja lähe asub Väljaotsa külas ja ta suubub paremalt poolt Pedjasse Jõune külas. Oja pikkus on 5,1 km ja valgala suurus 11,3 km². Oja läbib Kureoja tiiki.


Regina Tambek

Regina Tambek (sündinud 2. augustil 1996), esinejanimega Regina, on Tallinnast pärit laulja, laulukirjutaja, produtsent ja vokaaltehnika pedagoog.

Regina Tambek on õppinud 8 aastat Kiili Kunstide Koolis laulmist ja klaverit, lõpetanud WAF Laulukoolis nii laulja kui vokaalpedagoogika kursused ning õppinud Tallinna Muusika- ja Balletikoolis muusikaproduktsiooni erialal.

Aastal 2013 loodi bänd nimega Regina & Band, pärast seda esineb Regina nii bändiga kui iseseisva artistina.

Regina Tambek kirjutab paljud oma lood ise, produtseerib ja miksib neid oma pisikeses kodustuudios. Kõigi muusika toimetuste juures aitab teda artisti mänedžer Andra Nevski.

Regina tegeleb igapäevaselt muusikaloome, laulmise, sotsiaalmeedia ning WAF Laulukooli noorteakadeemia vokaaltehnika tundide läbi viimisega.


Regina&Band

Regina&Band on eesti bänd, mis sai alguse aastal 2013 Tallinnas. Bändi liikmed on laulja Regina Tambek, klaveril/trummidel Indrek-Eliel Tambek, kitarril Aimar Tuul, bassil Tiina Laineste.


Saurieši

Saurieši on küla (lielciems) Lätis Ropaži piirkonna Stopiņi vallas. Küla asub valla idaosas endise Riia—Ērgļi raudtee ääres merepinnast 15 meetri kõrgusel.

Saurieši jääb piirkonna keskusest Ulbrokast 5 ja Riia keskusest 16 kilomeetri kaugusele. Külas on Stopiņi põhikool, raamatukogu ja päevakeskus. Seal asub ettevõtte Knauf kipsitööstus. Külas asub Saurieši raudteejaam. Sinna jäävad bussipeatused Dzelzceļa pārbrauktuve, Pagrieziens uz Sauriešiem, Saurieši ja Sauriešu ciems.

Külas kasvav Saurieši Atzari tamm on looduskaitse all.

Aastal 2021 oli külas 1815 elanikku.


Vālodzes

Vālodzes on küla (lielciems) Lätis Ropaži piirkonna Stopiņi vallas. Küla asub valla keskosas endise Riia–Ērgļi raudtee ääres merepinnast 10 meetri kõrgusel Piķurga jõe kaldal.

Vālodzes jääb piirkonna keskusest Ulbrokast 2 ja Riia keskusest 13 kilomeetri kaugusele. Külas on Ulbroka keskkool ja Ulbroka spordikompleks. Sinna jäävad bussipeatused Āvas, Mazkājas, Skola ja Ulbrokas vidusskola.

Asula rajati Teise maailmasõja järel kui individuaalelamute piirkond. Nõukogude perioodil kandis asula nime Progress, sellal kui piirkond, mis kandis nime Vālodzes, jäi tänapäeva Ulbroka territooriumile. Lätti taasiseseisvumise järel oli piirkond pikka aega sisuliselt nimeta. Asula sai nime ja selle piirid määratleti Stopiņi piirkonna detailplaneeringuga.

Külas kasvav mänd ümbermõõduga 2,8 meetrit on looduskaitse all.

2021. aastal oli külas 924 elanikku.


Lavanttali Alpid

Mäed on saanud nime keskse Lavanttali oru ja seal voolava Lavanti jõe järgi. Ajalooliselt vaadati neid ka koos naabruses asuvate Gurktali Alpidega suuremate "Noriki Alpide" osana, kuid sellisel rühmitamisel ei olnud geoloogilist alust.


Līči (Stopiņi piirkond)

Līči on küla (lielciems) Lätis Ropaži piirkonna Stopiņi vallas. Küla asub valla kirdeosas merepinnast 5 meetri kõrgusel Mazā Jugla jõe kaldal.

Līči jääb piirkonna keskusest Ulbrokast 4,7 ja Riia keskusest 16 kilomeetri kaugusele. Külas on kohvik. Seal asub puidutööstusfirma Marko, salatitsehh, autoteenindus ja Latvenergo tütarettevõte Sadales tīkls. Külla jäävad Ceļu meistarsi ja Līči bussipeatus.

1905. aastal rajati jõele Jugla vesiveski, kus toodeti elektrit. Esimese maailmasõja ajal jooksis mööda Mazā Jugla jõge rindejoon; säilinud on sealsed sakslaste kaevikud.

Looduskaitse all on Lejaskulpji mänd ja Grīva tamm ümbermõõduga 4,5 meetrit.

2021. aastal oli külas 1002 elanikku.


Timo Meier

Timo Meier (sündinud 8. oktoobril 1996 Herisaus) on Šveitsi jäähokimängija, kes mängib NHL-i klubis San Jose Sharks ründajana paremäärel.

2013. aastal suundus ta Šveitsist Põhja-Ameerikasse, liitudes Quebec Major Junior Hockey League'i klubiga Halifax Mooseheads.

2015. aastal valis Sharks ta NHL-i draftis üheksanda valikuna. 2015. aasta juulis sõlmis ta Sharksiga kolmeaastase lepingu. Hooaja 2016–17 alguses asus ta mängima American Hockey League'is Sharksi noorteklubis San Jose Barracuda. NHL-is debüteeris Meier 16. detsembril 2016 mängus Montreal Canadiensi vastu ja lõi selles mängus ka värava. Sharksi põhikoosseisu murdis ta hooajal 2017–18. Hooajal 2018–19 lõi ta NHL-is 30 väravat ja andis 36 väravasöötu. Samal hooajal jõudis ta Sharksiga Stanley karika poolfinaali, kus kaotati hilisemale Stanley karika võitjale St. Louis Bluesile. Hooaja 2018–19 vääljalangemismängudes jäi Meieri arvele 5+10.

2019. aasta juulis pikendas Meier Sharskiga lepingut nelja aasta võrra. 28. detsembril 2019 tegi ta mängus Philadelphia Flyersi vastu oma NHL-i karjääri esimese kübaratriki. 17. jaanuaril 2022 sai ta mängus Los Angeles Kingsi vastu viiendaks mängijaks 21. sajandil, kes on NHL-is ühes mängus löönud viis väravat. Meier sai ühtlasi läbi aegade esimeseks Sharksi mängijaks, kes on ühes mängus viis väravat löönud.

2022. aastal valiti ta NHL-i tähtede mängule.

2018. aasta maailmameistrivõistlustel võitis Meier Šveitsi jäähokikoondise koosseisus hõbemedali.


Dzidriņas

Dzidriņas on küla (lielciems) Lätis Ropaži piirkonna Stopiņi vallas. Küla asub valla keskosas merepinnast 18 meetri kõrgusel. Sinna jäävad Filču rūpnīca ja Saveļi bussipeatus.

Dzidriņas moodustati 2004. aastal. Külas puuduvad ühiskondlikud ja administratiivsed asutused; terve asula koosneb männimetsa ehitatud eramutest.

2021. aastal oli külas 1213 elanikku.


Dreiliņi küla

Dreiliņi on küla (lielciems) Lätis Ropaži piirkonna Stopiņi vallas. Küla asub valla loodeosas endise Riia–Ērgļi raudtee ääres merepinnast 10 meetri kõrgusel Piķurga jõe kaldal.

Dreiliņi jääb piirkonna keskusest Ulbrokast 3 ja Riia keskusest 9 kilomeetri kaugusele. Seal asuvad bussipeatused Radiocentrs, Ozolu iela, Noliktavu iela, Liepziedi, Ērgļu iela, Dreiliņu veikals, Dreiliņu pasts, Cidoniju iela, Saulīši ja Strazdiņu iela.

Asula kujunes Teise maailmasõja järel endise Dreiliņi valla maadele. Hiljem on sellega liidetud individuaalelamute piirkonnad Jaundbrunava ja Saulīšu ciems. Küla hakkas kasvama aastast 2000, mil Riia ümbruses algas aktiivne individuaalelamute ehitamise periood.

Külas kasvav männid ümbermõõtudega 2,8 meetrit, 3,22 meetrit ja 3,09 meetrit on looduskaitse all.

Külas asub mälestusmärk paigas, kus Nõukogude väed alustasid 13. oktoobril 1944 rünnakut Riiale.

Aastal 2021 oli külas 2777 elanikku.


Jean-Baptiste Santerre

Jean-Baptiste Santerre (23. märts 1651 – 21. november 1717) oli Prantsuse maalikunstnik baroki ja varajase rokokoo ajastul.


Rumbula küla

Rumbula (vanasti ka Gaisma) on küla (skrajciems ehk hajaküla) Lätis Ropaži piirkonna Stopiņi vallas. Küla asub valla lõunaosas merepinnast 15 meetri kõrgusel Riia–Daugavpilsi raudtee ja maantee A6 ääres.

Rumbula jääb nii piirkonna keskusest Ulbrokast kui ka Riia keskusest 13 kilomeetri kaugusele. Küla piirneb Riia Rumbula linnaosaga. Seal asub Rumbula raudteepeatus. Külla jäävad bussipeatused Gaismas internātpamatskola, Rožkalni ja Veldres iela.

Rumbulal puudub ühtne keskus. Asula põhjaosa on tööstuspiirkond, maantee ääres asuvad kütusefirmad ja toitlustusettevõtted. Rumbula kagupiiril asuvad väikesed aianduskooperatiivid. Rumbula idaosas asub Getliņi prügimägi, mille tipp asub 40 meetrit üle merepinna.

Külas kasvav männid ümbermõõtudega 2,55 meetrit ja 2,58 meetrit on looduskaitse all.

Aastal 2021 oli külas 473 elanikku.


Andreas Choringius

Andreas Choringius (ka Anders Churingius ja Andreas Andreæ, Aboensis; 1662 Turu– 1. august 1753 Vändra) oli soome päritolu Liivimaa vaimulik, Vändra Martini koguduse õpetaja 1699–1728 ning Pärnu-Jakobi koguduse õpetaja alates 1711. aastast.

Sündis Turu kodaniku pojana. On mainitud 12. märtsil 1679 Turu toomkooli õpilasena, 1689. aastal Turu ülikooli ning 22. juulil 1697 Tartu ülikooli üliõpilasena. Oli stipendiant 13. aprillil 1698.

Pühitseti kirikuõpetajaks Pärnus 7. detsembril 1700.

Vabastati õpetajaametist 1728. aastal ebasobivate elukommete tõttu.

Vändra koguduse surmameetrika andmeil suri 95-aastaselt (mis annaks sünniaastaks 1658) ja maeti Vändra Martini kirikusse.


Hansa-Brandenburg G.I

Hansa-Brandenburg G.I oli Saksa pommituslennuk. Austria-Ungari lennuüksused kasutasid seda esimeses maailmasõjas. Tegu oli võrdlemisi tavalise ehitusega kolmekohalise biplaaniga. Piloot ja pommitaja istusid lennuki esiosas, sihtur tiibade taga. Lennuki kaks mootorit ei olnud mitte tiibade küljes nagu tollel ajal tavaks, vaid lennukikere küljes. Selline paigutus lisas masinale märgatavalt kaalu ning pani kere lennu ajal värisema.

Esimene partii (kuus tk) lennukeid tarniti märtsis 1917, kuid need eemaldati varsti pärast seda teenistusest, kuna tootja ja keiserliku lennuarsenali vahel tekkisid lepingulised vaidlused. Kui tülid lahendati, ehitas lennuarsenal tarnitud lennukid ümber ning vähendas tellimuse suurust. Valminud lennukid saadeti Divača lennuväljale Itaalia rindele. Kaksteist G.I pommitajat tootis ka Budapestis asunud ettevõte Ufag ning need erinesid natuke Saksa ettevõtte Hansa-Brandenburgi omadest.

G.I jõudis lõpus kolme eskadroni kasutusse, kuid pilootide arvamused lennukist olid pigem negatiivsed: eelistati äsja kättesaadavaks saanud lennukeid Gotha G.IV. Hansa-Brandenburgi lennukid viidi kiiresti kasutusse väljaõppes. Kolme teenistuskuu jooksul jõudsid G.I lennukid läbi viia vaid ühe õnnestunud rünnaku. G.I lennukeid kasutati, et katsetada suurekaliibriliste kahurite kasutamist lennukitel, Škoda 50- ja 70-millimeetriste relvade kasutamist lennukininal ja 37-millimeetrise Škoda kahuri kasutamist tagumise sihturi kohal.


Chaim Herzog

Chaim Herzog (17. september 1918 – 17. aprill 1997) oli Iisraeli poliitik, sõjaväelane, jurist ja kirjanik, 5. maist 1983 kuni 13. maini 1993 kuues Iisraeli president (kaks ametiaega). Tema poeg Isaac Herzog valiti 2021. aasta juuni alguses Iisraeli 11. presidendiks.


Reto Berra

Reto Berra (sündinud 3. jaanuaril 1987 Bülachis) on Šveitsi jäähokimängija, kes mängib väravavahina Šveitsi kõrgliiga klubis HC Fribourg-Gottéron.

Šveitsi kõrgliigas debüteeris ta hooajal 2005–06 ZSC Lionsi meeskonnas. Hooajal 2008–09 tuli ta Šveitsi meistriks HC Davosiga. Aastatel 2009–2013 mängis ta Šveitsi kõrgliiga klubis EHC Biel esiväravavahi kohal. Hooaegadel 2011–12 ja 2012–13 valiti Berra Šveitsi kõrgliiga hooaja parimaks väravavahiks.

2006. aastal valis St. Louis Blues ta NHL-i draftis 106. valikuna. Põhja-Ameerikasse suundus ta mängima hooajal 2013–14. NHL-is mängis ta aastatel 2013–2018 kokku neljas klubi: Calgary Flames, Colorado Avalanche, Florida Panthers ja Anaheim Ducks. Lisaks mängis ta viies American Hockey League'i klubis. 16. jaanuaril 2015 lõi ta Lake Erie Monstersis mängides värava Chicago Wolvesi vastu.

Alates hooajast 2018–19 mängib ta Fribourg-Gottéronis. Hooaegadel 2019/20 ja 2021/22 valiti Berra Šveitsi kõrgliiga hooaja parimaks väravavahiks ja liigahooaja sümboolsesse koosseisu.

Aastatel 2013 ja 2018 võitis ta Šveitsi jäähokikoondise koosseisus hõbemedali. Taliolümpiamängudel on ta osalenud Šveitsi koondises 2014. ja 2022. aastal.


Nurlan Jermekbajev

Nurlan Baiuzaquly Jermekbajev (kasahhi keeles Nurlan Baıuzaquly Ermekbaev, Нұрлан Байұзақұлы Ермекбаев; sündinud 1. jaanuaril 1963 Šõmkendis) on Kasahstani poliitik, diplomaat ja sõjaväelane (kindralleitnant). Ta on 7. augustist 2018 Kasahstani kaitseminister.

Ta sündis aastal 1963 Šõmkendis. Ta õppis aastal 1980–1981 Moskva Keemiatehnika Instituudis. Kevadel 1981 kutsuti ta Nõukogude armeesse, ta asus õppima Sõjaväe Võõrkeelte Instituudi idateaduskonda, mille lõpetas aastal 1986 kiitusega kvalifikatsiooniga hiina ja inglise keelt valdav ohvitser.

Aastatel 1984–1985 oli ta komandeeringus NSV Liidu sõjalise missiooni raames Angola Rahvademokraatlikus Vabariigis.


Bill Nelson

Clarence William Nelson II (sündinud 29. septembril 1942) on Ameerika Ühendriikide advokaat, poliitik ja endine astronaut.

Aastatel 2001 kuni 2019 oli Nelson Ameerika Ühendriikide Senati liige ja aastatel 1979 kuni 1991 Ameerika Ühendriikide Esindajatekoja liige. Jaanuaris 1986 sai temast Jake Garni järel Ühendriikide teine ametis olev poliitik, kes on käinud kosmoses kui ta osales laadungi spetsialistina missioonil STS-61-C.

19. märtsil 2021 teatas president Joe Biden, et nimetab Nelsoni NASA peadirektoriks. Senat kiitis Nelsoni kandidatuuri 29. aprillil heaks ning 3. mail vannutas asepresident Kamala Harris Nelsoni NASA 14. peadirektoriks.


Tšernõševskoje

Tšernõševskoje (vene keeles Чернышевское, saksa keeles Eydtkuhnen või Eydtkau, leedu keeles Eitkūnai, poola keeles Ejtkuny) on asula Venemaa Föderatsiooni hallatava Kaliningradi oblasti idaosas Nesterovski rajoonis. Leedu piiri lähedane küla on ajalooliselt olnud tähtis raudteetranspordisõlm.


Compagnie Internationale des Wagons-Lits

Compagnie Internationale des Wagons-Lits (eesti keeles kui 'Rahvusvaheline Magamisvagunite Kompanii') on 1872. aastal belglase Georges Nagelmackersi asutatud rahvusvaheline hotellindusele ja reisilogistikale keskendunud ettevõte. See on eriti tuntud rongide toitlustuse ja magamiskohtade teenuste poolest. See oli samuti Pariisist lähtunud Idaekspressi, Lõunaekspressi ja Põhjaekspressi ajalooline operaator.


Georg Vanamölder

Georg Vanamölder (23. aprill (vkj)/ 6. mai 1915 Tallinn – 11. detsember 1978 Tartu) oli eesti veemootorisportlane, -treener ja sporditegelane.

Lõpetas 1934. aastal Tallinna Linna Poeglaste Gümnaasiumi. Õppis aastatel 1934–1938 Tartu Ülikooli õigusteaduskonna majandusosakonnas. Akadeemiliselt oli ta EÜS Põhjala liige.

Oli aastatel 1937–1941 "Shell Co" laovalitseja ja peakontori ametnik Tallinnas, aastatel 1941–1942 "Ostland Öl GmbH" laovalitseja Narvas ja 1942–1944 Võrus. Aastatel 1944–1945 oli ta Tartu Naftabaasi direktori asetäitja ja 1945–1946 Haapsalu Naftabaasi direktor.

Oli aastatel 1946–1948 Tartu Riikliku Ülikooli sportmängude kateedri assistent ja õpetaja, 1948–1949 kehakultuuri ja spordi kateedri vanemõpetaja ning 1949–1951 kehakultuuriteaduskonna õppebaaside juhataja.

Töötas mööbliartellis "Puit". Juhtis pikka aega Tartu Pioneeride Maja mudellaevandusringi. On olnud Tartu Jahtklubi ülem.

Avaldas ajakirjanduses artikleid paatide ja mootorite ehitamisest ning sõidutaktikast, vahendas veemotouudiseid.


Gregg Semenza

Gregg Leonard Semenza (sündinud 12. juulil 1956) on ameerika pediaater ja geneetilise meditsiini professor.

Ta on rakutehnoloogia instituudi vaskulaarse programmi direktor. Ta on tuntud HIF-1 avastamise tõttu, mis võimaldab vähirakkudel kohaneda hapnikuvaeses keskkonnas. Ta jagas 2019. aasta Nobeli füsioloogia- või meditsiiniauhinda William Kaelin juuniori ja Peter J. Ratcliffe'iga "avastuste eest, kuidas rakud tajuvad hapniku kättesaadavust ja kohanevad sellega".


Karl Jõgi

Karl Jõgi (vene keeles Карл Эгги; 30. mai 1893 Imara, Abruka vald – 28. jaanuar 1957 Leningrad) oli eesti päritolu Nõukogude Liidu laevakapten (polaarkapten). Juhtis 1928. aastal jäämurdjat Krassin Umberto Nobile polaarekspeditsiooni päästmisel.


Austro-Daimler

Austro-Daimler oli Austria-Ungari autotootja, mis tegutses aastatel 1899–1934. See oli 1909. aastani Saksa ettevõtte Daimler Motoren Gesellschaft tütarettevõte.


Andres Ambühl

Andres Ambühl (sündinud 14. septembril 1983 Davosis) on Šveitsi jäähokimängija, kes mängib Šveitsi kõrgliiga klubis HC Davos ründajana paremäärel.

HC Davosi meeskonnas debüteeris Ambühl Šveitsi kõrgliigas hooajal 2000–01. Klubi põhikoosseisus mängis ta alates järgmisest hooajast. Aastatel 2002, 2005, 2007 ja 2009 tuli ta Davosiga Šveitsi meistriks.

Hooajal 2009–10 mängis ta American Hockey League'i klubis Hartford Wolf Pack.

Aastatel 2010–2013 mängis ta Šveitsi kõrgliigas ZSC Lionsi ridades. 2012. aastal tuli ta Lionsiga Šveitsi meistriks. Alates hooajast 2013–14 on ta mänginud taas Davosis. 2015. aastal tuli Ambühl Davosiga viiendat korda oma karjääri jooksul Šveitsi meistriks. Hooajal 2014–15 valiti Ambühl lisaks Šveitsi kõrgliiga hooaja väärtuslikumaks mängijaks.

Šveitsi jäähokikoondise koosseisus osales Ambühl esmakordselt maailmameistrivõistlustel 2004. aastal. 2013. aasta maailmameistrivõistlustel võitis ta Šveitsi koondisega hõbemedali. Ta on kuulunud Šveitsi koondisse ka neljadel taliolümpiamängudel.


Christoph Bertschy

Christoph Bertschy (sündinud 5. aprillil 1994 Le Mouret's) on Šveitsi jäähokimängija, kes mängib keskründajana Šveitsi kõrgliiga klubis Lausanne HC.

Šveitsi kõrgliigas debüteeris ta hooajal 2011–12 SC Berni meeskonnas. 2013. aastal tuli ta Berniga Šveitsi meistriks.

2014. aastal valis Minnesota Wild ta NHL-i draftis 158. valikuna. 2015. aasta aprillis sõlmis ta Wildiga kolmeaastase lepingu. Aastatel 2015–2018 mängis ta põhiliselt American Hockey League'is Minnesota Wildi noorteklubis Iowa Wild. NHL-is sai Bertschy kolme hooaja jooksul Minnesota Wildi meeskonnas kirja vaid üheksa mängu.

2018. aasta aprillis naasis ta Šveitsi kõrgliigasse, sõlmides nelja-aastase lepingu Lausanne'iga.

Šveitsi jäähokikoondise koosseisus osales Bertschy esmakordselt maailmameistrivõistlustel 2019. aastal.


Ulla (eesnimi)

Ulla on naisenimi. See on saksa keeleruumis tekkinud lühivariant nimest Ursula või Skandinaavias nimest Ulrika.

2021. aasta seisuga oli Ulla Eestis esinemissageduselt 734. naisenimi. 1. jaanuari 2021 seisuga oli Eestis eesnimi Ulla 108 naisel. Ulla oli keskmiselt 43 aasta vanune (mediaanvanus oli 45). Kõige populaarsem oli eesnimi Ulla vanuserühmas 50–54, kus neid oli 10 000 elaniku kohta 1,75.

Nime Ulla nimepäev Eestis on 21. oktoober, Soomes 4. juuli.


Raphael Diaz

Raphael Salvador Diaz (sündinud 9. jaanuaril 1986 Baaris) on Šveitsi jäähokimängija, kes mängib kaitsjana Šveitsi kõrgliiga klubis HC Fribourg-Gottéron.

Šveitsi kõrgliigas debüteeris ta hooajal 2003–04 EV Zugi meeskonnas.

2011. aasta mais sõlmis ta lepingu NHL-i klubiga Montreal Canadiens. NHL-is debüteeris ta sama aasta 6. oktoobril mängus Toronto Maple Leafsi vastu ja lõi 18. oktoobril mängus Buffalo Sabresi vastu oma esimese värava NHL-is. 2014. aasta veebruaris kaubeldi ta Vancouver Canucksi ja juba kuu aega hiljem New York Rangersi. Hooajal 2014–15 mängis Diaz Calgary Flamesi ridades. 2015. aasta juulis sõlmis ta üheaastase lepingu Rangersiga, kuid 2015–16 põhihooajal mängis vaid American Hockey League'is Rangersi noorteklubis Hartford Wolfpack, saades Rangersi meeskonnas NHL-is väljakule vaid ühes väljalangemismängude mängus.

Hooajal 2016–17 naasis Diaz EV Zugi. 2021. aastal tuli ta Zugiga Šveitsi meistriks.

2021. aasta jaanuaris sõlmis ta nelja-aastase lepingu Fribourg-Gottéroniga, kus hakkab mängima alates hooajast 2021–22.

Aastatel 2013 ja 2018 võitis Diaz Šveitsi jäähokikoondise koosseisus hõbemedali. 2011. aasta maailmameistrivõistlustel lõi ta kaitsemängijatest enim väravaid (3). 2016. aasta maailmameistrivõistlustel andis ta kaitsemängijatest enim väravasööte (6). Lisaks kuulus ta Šveitsi koondisse 2010., 2014. ja 2018. aasta taliolümpiamängudel.


Lõunaekspress

Lõunaekpress (prantsuse keeles Sud-Express, hispaania ja portugali keeles Sud Expresso) oli Prantsusmaalt Edela-Euroopasse kulgev raudteeliin, mida algselt haldas Compagnie Internationale des Wagons-Lits. 1887. aastal avatud marsruut ühendas Pariisi Madridi kaudu Lissaboniga.


Laforey-klass

Laforey-klass (inglise keeles Laforey-class; alates oktoobrist 1913 L-klass (L-class)) oli Suurbritannia mereväe laevaklass, millesse kuulus 22 torpeedopaatide hävitajat. Kakskümmend nendest ehitati 1912.–1913. aasta Mereväeprogrammi raames, ülejäänud kaks 1914. aasta Teise sõja eriolukorra programmi alusel. Tegu oli eelviimase esimese maailmasõja eelse Briti hävitajaklassiga (viimane oli 1913–1914 ehitatud M-klass). Kõik 22 laeva teenisid esimeses maailmasõjas, kus neist kolm hukkus. Sõja üle elanud 19 lammutati aastatel 1921–1923.


Joël Vermin

Joël Vermin (sündinud 5. veebruaril 1992 Frauenkappelenis) on Šveitsi jäähokimängija, kes mängib ründajana Šveitsi kõrgliigaklubis SC Bern

Šveitsi kõrgliigas debüteeris ta hooajal 2008–09 SC Berni meeskonnas. 2013. aastal tuli ta Berniga Šveitsi meistriks.

2013. aastal valis Tampa Bay Lightning ta NHL-i draftis 186. valikuna. 2013. aasta septembris sõlmis ta Lightningiga kolmeaastase lepingu. Hooaja 2013–14 lõpus debüteeris Vermin American Hockey League'is Lightningi noorteklubis Syracuse Crunch. Lightningi meeskonnas debüteeris Vermin NHL-is 19. novembril 2015 mängus New York Rangersi vastu. Aastatel 2015–2017 sai ta Lightningi meeskonnas NHL-is kokku 17 mängu. Hooajal 2016–17 jõudis ta Crunchis mängides Calder Cup'i finaali, kus kaotati Grand Rapids Griffinsile.

Aastatel 2017–2020 mängis ta Šveitsi kõrgliigas Lausanne'i võistkonnas. 2020. aasta septembris liitus ta Genève-Servette'iga, kus mängis kaks hooaega. Alates hooajast 2022/23 on ta mänginud taas SC Bernis.

2018. aasta maailmameistrivõistlustel võitis Vermin Šveitsi jäähokikoondise koosseisus hõbemedali.


Jonas Siegenthaler

Jonas Siegenthaler (sündinud 6. mail 1997 Zürichis) on Šveitsi jäähokimängija, kes mängib kaitsjana NHL-i klubis New Jersey Devils.

Šveitsi kõrgliigas debüteeris ta hooajal 2013–14 ZSC Lionsi võistkonnas.

2015. aastal valis Washington Capitals ta NHL-i draftis 57. valikuna. 2015. aasta juulis sõlmis ta klubiga kolmeaastase lepingu. Hooajal 2015–16 debüteeris ta American Hockey League'is Capitalsi noorteklubis Hershey Bears. NHL-is debüteeris ta Capitalsi meeskonnas 9. novembril 2018 mängus Columbus Blue Jacketsi vastu. Hooajal 2019–20 sai ta NHL-is Capitalsi meeskonnas kirja kaks väravat ja seitse väravasöötu.

2021. aasta aprillis müüs Capitals tema mängijaõigused Devilsile.

Šveitsi jäähokikoondise koosseisus osaleb Siegenthaler 2021. aasta maailmameistrivõistlustel.

Tema isa on pärit Šveitsist ja ema Taist. Siegenthaler on esimene Tai päritolu jäähokimängija, kes on NHL-is mänginud.


Mirco Müller

Mirco Müller (sündinud 21. märtsil 1995 Winterthuris) on Šveitsi jäähokimängija, kes mängib kaitsjana Šveitsi kõrgliiga klubis HC Lugano.

Hooajal 2011–12 debüteeris ta Šveitsi kõrgliigas Kloten Flyersi meeskonnas. Aastatel 2012–2014 mängis ta Põhja-Ameerikas Western Hockey League'is klubis Everett Silvertips.

2013. aastal valis San Jose Sharks ta NHL-i draftis 18. valikuna. 2013. aasta septembris sõlmis ta Sharksiga kolmeaastase lepingu. Hooajal 2013–14 debüteeris ta American Hockey League'is (AHL) San Jose Sharksi noorteklubis Worcester Sharks. NHL-is tegi Müller Sharksi meeskonnas debüüdi hooajal 2014–15, kuid järgnevatel hooaegadel ei suutnud ta kohta klubi põhikoosseisus kindlustada, mistõttu mängis enamasti AHL-i klubis San Jose Barracuda.

2017. aasta juunis müüs Sharks tema mängijaõigused New Jersey Devilsile. Devilsi meeskonnas mängis Müller kuni hooaja 2019–20 lõpuni.

2021. aasta veebruaris sõlmis ta lepingu Rootsi kõrgliiga klubiga Leksands IF. 2021. aasta mais sõlmis ta kuueaastase lepingu Luganoga.

2018. aasta maailmameistrivõistlustel võitis Müller Šveitsi jäähokikoondisega hõbemedali.


Stereograafiline projektsioon

Stereograafilise projektsiooni (ka konformne asimutaalne projektsioon) puhul on kartograafias tegemist tasandilise, radiaalse projitseerimise viisiga, kus projitseeritavate pindade kujusid kujutatakse valdavalt tõetruuna (v.a polaaraspekti korral kaardi servad, kus esinevad ulatuslikud moonutsed).


Yits'ẖak Hertzog

Yits'ẖak Hertzog (heebrea keeles יצחק הרצוג; sündinud 20. septembril 1960 Tel Avivis) on Iisraeli poliitik ja riigitegelane, hariduselt jurist. Ta valiti 2021. aasta 2. juunil Iisraeli 11. presidendiks ning astus ametisse 9. juulil.

Tema isa, Chaim Herzog, oli Iisraeli kuues president, kaks ametiaega aastatel 1983–1993.


Grégory Hofmann

Grégory Hofmann (sündinud 13. novembril 1992 Bielis) on Šveitsi jäähokimängija, kes mängib ründajana Šveitsi kõrgliigaklubis EV Zug.

Šveitsi kõrgliigas debüteeris ta hooajal 2009–10 HC Ambrì-Piotta meeskonnas.

2011. aastal valis Carolina Hurricanes ta NHL-i draftis 103. valikuna.

Aastatel 2012–2015 mängis ta Šveitsi kõrgliigas HC Davosi (Šveitsi meister 2015) ja 2015–2019 HC Lugano ridades. Hooajal 2017–18 oli Hofmann Šveitsi meistrivõistluste väljalangemismängude suurim väravakütt (14 väravat), kuid finaalseerias kaotati ZSC Lionsile mängudega 3:4. 2018–19 põhihooajal oli ta samuti suurim väravakütt (30 väravat).

Aastatel 2019–2021 mängis Hofmann Šveitsi kõrgliigaklubis EV Zug. Aastatel 2021 ja 2022 on ta tulnud klubiga Šveitsi meistriks. 2021. aasta finaalseeria kolmandas ja otsustavas mängus võideti Genève-Servette'i tulemusega 5:1 ning Hofmann lõi selles mängus kaks väravat.

2021. aasta juunis sõlmis ta üheaastase lepingu NHL-i klubiga Columbus Blue Jackets. NHL-is debüteeris ta 14. oktoobril 2021 mängus Arizona Coyotesi vastu. Esimese värava lõi ta liigas 25. oktoobril mängus Dallas Starsi vastu.

2021. aasta detsembris suundus ta oma esimese lapse sünni puhul Šveitsi, otsustades Põhja-Ameerikasse enam mitte naasta. Blue Jackets lõpetas temaga lepingu ning Hofmann asus pärast seda taas mängima Zugis.

2018. aasta maailmameistrivõistlustel võitis Hofmann Šveitsi jäähokikoondisega hõbemedali. Ta kuulus Šveitsi koondisse ka 2018. ja 2022. aasta taliolümpiamängudel.


Purmsāti raudteepeatus

Purmsāti raudteepeatus oli raudteepeatus Bajorai–Priekule raudteel. Jaam asus Lõuna-Kuramaa piirkonnas Virga vallas Purmsāti külas. Jaam asus Riia keskraudteejaamast 270 kilomeetri kaugusel.

Jaam avati aastal Esimese maailmasõja ajal 1. oktoobril 1915 koos raudteeliiniga kui Pormsāte raudteepeatus. Aastal 1920 see suleti. Uuesti avati see aastal 1928 kui Purmsāte raudteepeatus. Tänapäevast nime kannab peatus alates Teisest maailmasõjast. Peatus suleti 20. sajandi lõpus seoses rongiliikluse lõpetamisega sellel raudteelõigul.


Niina Kuusik

Niina Kuusik (aastast 1956 Kurvits, aastast 1975 Gitševa; 12. juuni 1924 Tallinn – 14. juuni 1984 Plovdiv, Bulgaaria) oli eesti tantsija ja balletipedagoog.

Ta õppis Eugenia Litvinova balletistuudios, lõpetas Tallinna Inglise Kolledži ja 1952 balletipedagoogika erialal Leningradi konservatooriumi.

Elas aastast 1973 Bulgaarias, töötas 1976–1984 Plovdivi muusikakoolis ja Veliko Târnovo muusikateatris.


Georges Nagelmackers

Georges Lambert Casimir Nagelmackers (24. juuni 1845 Liège – 10. august 1905 Villepreux) oli Compagnie Internationale des Wagons-Litsi asutaja, mille alla kuulus ka hotellikett Compagnie Internationale des Grands Hotels.

Ta osales 1900. aasta Pariisi suveolümpiamängudel neljahobusekaariku võidusõidus, mille ta võitis. See oli ainuke kord, kui see ala oli olümpiamängude kavas.


Apule raudteepeatus

Apule raudteepeatus oli raudteepeatus Bajorai-Priekule raudteel. See asus Lõuna-Kuramaa piirkonnas Kalēti vallas. Peatus asus Priekule raudteejaamast 13 kilomeetri kaugusel.

Peatus avati aastal 1937. Teisest maailmasõja ajal see suleti ja hiljem seda uuesti ei avatud.


Kalēti raudteepeatus

Kalēti raudteepeatus oli raudteepeatus Lätis Bajorai-Priekule raudteel. See asus Lõuna-Kuramaa piirkonnas Kalēti vallas Ozoli külas. Peatus asus Riia keskraudteejaamast 270 kilomeetri kaugusel.

Kalēti avati aastal Esimese maailmasõja ajal koos raudteeliiniga kui Reinshageni raudteejaam. Aastail 1919-1920 kandis see nime Ozolmuiža raudteejaam. Seejärel jaam suleti. Uuesti avati see aastal 1925 kui Kalēti raudteejaam; see oli ka piirijaam. Aastail 1927-1927 ehitati sinna arhitekt V. Ozoliņši projekti järgi uus jaamahoone, mis aga Teise maailmasõja ajal hävis. Jaamas oli üks tee ja üks platvorm. Piiri kadumisel kujunes see peatuseks. Peatus suleti 20. sajandi lõpus seoses rongiliikluse lõpetamisega sellel raudteelõigul.


Pärnu Pank

Pärnu Vastastikune Krediit-Ühisus, alates 1920. aastast Pärnu Pank oli aastatel 1906–1940 (1944) tegutsenud krediidiasutus.


Sergei Bobrovski

Sergei Andrejevitš Bobrovski (vene keeles Серге́й Андреевич Бобровский; sündinud 20. septembril 1988 Novokuznetskis) on Venemaa jäähokimängija, kes mängib väravavahina NHL-i klubis Florida Panthers.

Ta alustas klubikarjääri Novokuznetski Metallurgis, mille meeskonnas debüteeris ta hooajal 2006–07 Venemaa kõrgliigas.

2010. aasta mais sõlmis ta kolmeaastase lepingu NHL-i klubiga Philadelphia Flyers. Hooajal 2010–11 mängis ta Flyersi esiväravavahi kohal, saades kirja 28 võitu ja 13 kaotust.

Hooaja 2012–13 esimeses pooles toimunud NHL-i tööseisaku ajal mängis Bobrovski KHL-i klubis Peterburi SKA.

Aastatel 2013–2019 mängis ta NHL-is seitse hooaega Columbus Blue Jacketsi põhiväravavahi kohal. Hooaegadel 2012–13 ja 2016–17 pälvis Bobrovski NHL-i hooaja parimale väravavahile antava Vezina Trophy. Samadel hooaegadel valiti ta lisaks liiga hooaja sümboolsesse koosseisu (NHL First All-Star Team). Hooajal 2016–17 oli ta NHL-is parima tõrjeprotsendiga väravavaht (93,1%). Hooajal 2018–19 sai ta NHL-is väravavahtidest kirja enim nullimänge (9). 2017. aastal osales ta NHL-i tähtede mängul.

2019. aasta juulis sõlmis ta seitsmeaastase lepingu Panthersiga.

2014. aastal tuli Bobrovski Venemaa jäähokikoondisega maailmameistriks ning valiti samadel maailmameistrivõistlustel turniiri parimaks väravavahiks. Lisaks on ta maailmameistrivõistlustel võitnud veel ühe hõbemedali ja ühe pronksmedali.


Marble Hill

Marble Hill on New Yorgi linnaosa Manhattani põhjapoolseim naabruskond. See on üle sajandi asunud maismaal, seda eraldavad Manhattani saarest tehisveekogu Spuyten Duyvil Creek ja looduslik jõgi Harlem River.


Impulsskoste

Impulsskoste (inglise keeles impulse response) on signaalitöötluses süsteemi väljundsignaal, kui sisendsignaaliks on lühike impulss. Üldisemalt saab öelda, et impulsskoste kirjeldab süsteemi reaktsiooni või väljundit ajas muutuva funktsioonina. Näiteks ruumi impusskostet saab kujutada ja mõõta, kui tekitada ruumis lühike helisignaal ja see koos järelkõla signaaliga salvestada. Teades algsignaali sagedust ja pikkust, saabki leida ruumi impulsskoste.

Impulsskostet peetakse lineaarsete nihkeinvariantsete süsteemide üheks omaduseks.


Märkus

Märkus (ingl k reprimand) on koolis kasutatav suuline või kirjalik tagasisidevorm eksimuste, ebakohase käitumise vmt puhul. Märkusi kasutab õpetaja koolis õpilasele antavas tagasisides väljendamaks, et teatud käitumisilmingud on vastuvõetamatud; õpetaja teeb suulisi või kirjalikke märkusi.

Klassijuhataja käsiraamatus tuuakse välja, et sõnaga "märkus" kaasneb negatiivne varjund, sest märkus tähendab midagi kriitilist.

Deci-Ryani isemääramisteooria kohaselt toimivad märkused välise motivatsiooniallikana. Õpetaja märkuste tõlgendamist mõjutab viis, kuidas õpetaja neid märkusi teeb. Tervise Arengu Instituudi 2011. aastal välja antud juhendmaterjalis tuuakse välja, et märkuste kasutamisel on oluline meeles pidada õpilase enesehinnangu valemit: ühe negatiivse märkuse kohta tuleks teha viis positiivset märkust. Enesehinnangu tõstmiseks peaks seda kahekordistama − ühe märkuse kohta kümme kiitust.

Nagu igasuguste koju vanemateni jõudvate kommentaaride puhul (päevik, märkus, kiri, tunnistus) sõltub nende väärtus andja (õpetaja) ja saaja (õpilase) vahelise suhte kvaliteedist.

2019. aasta lõpust on Instagramis avatud konto, kus õpilased saavad jagada neile kirjutatud märkusi.


Wilhelm von Patkul

Wilhelm von Patkul oli Liivimaa aadlik ja Rootsi ning Venemaa sõjaväelane (major).

Wilhelm von Patkul põlvnes Patkulite suguvõsast ning sündis Lakstene (Hohenheyde) ja Patkule (Gilsen) mõisniku rittmeister Ewold Emmerich von Patkuli ja tema abikaasa Maria Elisabeth von Ungerni pojana.

Teenis Rootsi vägede koosseisus Hollandis, seejärel rügemendi kortermeistrina kuningliku ihukaardiväe tragunirügemendis. Teistel andmetel teenis ta 1687. aastal kortermeistrina Oranje prints Willemi ihukaardiväerügemendis.

10. juulil 1701 on teda mainitud sekund-rittmeistrina Uusimaa ja Häme ratsarügemendis. Sõjaväeteenistuse lõpuks oli ta saanud majoriks.

Talle kuulusid Lakstene ja Patkule mõis Liivimaal.

13. juulil 1710 kinnitas oma pitseriga Liivimaa rüütelkonna truudusvande tsaar Peeter I-le.


Maie-Ann Raun

Maie-Ann Raun (sündinud 7. detsembril 1938) on eesti klaasikunstnik, klaasiajaloolane ja Eesti Kunstiakadeemia emeriitprofessor, Eesti Kunstnike Liidu ja Eesti Klaasikunstnike Ühenduse liige.

Tema loomingus on esindatud erinevad tehnoloogilised võtted ja teemakäsitlused ning ta on loonud nii geomeetrilisi kui orgaanilisemaid teoseid. Tema töid leidub Eesti Tarbekunsti- ja Disainimuuseumi, Eesti Ajaloomuuseumi, Eesti Kunstifondi, Tallinna Linnamuuseumi, Tartu Kunstimuuseumi kogudes ning erakogudes Eestis, Soomes, Rootsis, Norras, Šotimaal, Austraalias ja USA-s.


John Randel noorem

John Randel noorem (3. detsember 1787 Albany New Yorgi osariik – 2. august 1865 sealsamas) oli Ameerika Ühendriikide maamõõtja, kartograaf, ehitusinsener ja leiutaja.

Ta viis aastatel 1808–1817 läbi Manhattani saare täieliku uuringu, mis teenis Komisjonäride 1811. aasta planeeringu huve. Otsustati, et saar paigutatakse sirgjoonelistesse tänavate võrku.

Ta osales ka Chesapeake'i ja Delaware'i kanali rajamisel.


Livensi müüser

Livensi müüser (inglise keeles Livens Projector) oli lihtsa ehitusega Suurbritannia müüsritaoline relv, millega sai lasta suuri, süttiva või mürgise sisuga trumleid.

Livensi müüsrist sai esimeses maailmasõjas Briti armee gaasirünnakute standardviis ning relv jäi kasutusse kuni teise maailmasõja algusaastateni.


Hans Vissor

Hans Vissor (6. september 1946 Tartu – 14. märts 2006 Tartu) oli Eesti veemotosportlane.

Lõpetas 1965. aastal Tartu 8. Keskkooli ja õppis aastatel 1966–1968 Tartu Riiklikus Ülikoolis majandust.

Hakkas 1956. aastal harrastama suusatamist (treener Mai Luik) ja 1960. aastal moodsat viievõistlust. Harrastas ka poksi ja mootorrattasporti ning võistles aastatel 1973–1975 autorallis.

Veemotospordiga tegeles aastatel 1976–1995 Karl Kivastiku ja Nikolai Põvvati juhendamisel.

Tuli aastatel 1977–1989 14 korda Eesti NSV meistriks ja aastatel 1982–1989 9 korda NSV Liidu meistriks.

Püstitas aastatel 1984. aastal 1000 cm³ sisemootoriga vabapaatide võistlusklassis (R-1000 või R-1) maailmarekordi.


Sampo Ranta

Sampo Ranta (sündinud 31. mail 2000 Naantalis) on Soome jäähokimängija, kes mängib ründajana NHL-i klubis Colorado Avalanche.

Hooajal 2015–16 mängis ta Austrias Salzburgi EC Red Bulli noortevõistkonnas. Seejärel suundus Ranta Põhja-Ameerikasse. Aastatel 2016–2018 mängis ta United States Hockey League'i klubis Sioux City Musketeers. Hooajal 2018–19 asus ta mängima Minnesota Ülikooli jäähokimeeskonnas.

2018. aastal valis Avalanche ta NHL-i draftis 78. valikuna. 2021. aasta aprillis sõlmis ta Avalanche'iga kolmeaastase lepingu. Seejärel asus ta mängima American Hockey League'is Avalanche'i noorteklubis Colorado Eagles, saades 14 liigamänguga kirja neli väravat ja kolm väravasöötu. NHL-is debüteeris Ranta 30. mail 2021 Stanley karika teise ringi kohtumises Vegas Golden Knightsi vastu.

2018. aastal tuli Ranta Soome kuni 18-aastaste koondisega omavanuste maailmameistriks. 2020. aastal sai ta Soome kuni 20-aastaste koondisega juunioride maailmameistrivõistlustel neljanda koha.


Devon Toews

Devon Toews (sündinud 21. veebruaril 1994 Abbotsfordis, Briti Columbias) on Kanada jäähokimängija, kes mängib kaitsjana NHL-i klubis Colorado Avalanche.

Aastatel 2011–2013 mängis ta British Columbia Hockey League'i klubis Surrey Eagles ja 2013–2016 Quinnipiaci Ülikooli jäähokimeeskonnas.

2014. aastal valis New York Islanders ta NHL-i draftis 108. valikuna. 2016. aasta aprillis sõlmis ta Islandersiga kolmeaastase lepingu. Hooajal 2016–17 asus ta mängima American Hockey League'is (AHL) Islandersi noorteklubis Bridgeport Sound Tigers. Hooajal 2016–17 valiti Towes AHL-i hooaja uustulnukate sümboolsesse koosseisu ja 2017. aastal AHL-i tähtede mängule. NHL-is debüteeris Toews Islandersi meeskonnas 23. detsembril 2018 mängus Dallas Starsi vastu. Esimese värava, milleks oli lisaajal löödud võiduvärav, lõi ta liigas 3. jaanuaril 2019 mängus Chicago Blackhawksi vastu.

2020. aasta oktoobris sõlmis ta nelja-aastase lepingu Avalanche'iga.


Ryan Graves

Ryan Graves (sündinud 21. mail 1995 Yarmouthis, Nova Scotias) on Kanada jäähokimängija, kes mängib kaitsjana NHL-i klubis New Jersey Devils.

Aastatel 2011–2015 mängis ta Quebec Major Junior Hockey League'is.

2013. aastal valis New York Rangers ta NHL-i draftis 110. valikuna. Aastatel 2015–2018 mängis ta American Hockey League'is (AHL) Rangersi noorteklubis Hartford Wolf Pack, kuid NHL-is tal Rangersi meeskonnas debüüti teha ei õnnestunud. 2016. aastal valiti Graves AHL-i tähtede mängule.

2018. aasta veebruaris kaubeldi ta Colorado Avalanche'i. Avalanche'i meeskonnas debüteeris Graves hooajal 2018–19. Esimese värava lõi ta NHL-is 4. jaanuaril 2019 mängus Rangersi vastu. 2021. aasta juulis siirdus ta Devilsi.


Valeri Nitšuškin

Valeri Ivanovitš Nitšuškin (vene keeles Валерий Иванович Ничушкин, sündinud 4. märtsil 1995 Tšeljabinskis) on Venemaa jäähokimängija, kes mängib NHL-i klubis Colorado Avalanche ründajana paremäärel.

Hooajal 2012–13 debüteeris ta KHL-is Tšeljabinski Traktori meeskonnas. Samal hooajal jõudis ta Traktoriga Gagarini karika finaali, kus kaotati Moskva Dinamole. Väljalangemismängudes jäi Nitšuškini arvele 6+3.

2013. aastal valis Dallas Stars ta NHL-i draftis kümnenda valikuna. Hooajal 2013–14 murdis ta kohe Starsi põhikoosseisu. Esimese värva lõi ta NHL-is 3. oktoobril 2013 mängus Ottawa Senatorsi vastu. Debüüthooajal jäi tema arvele NHL-is 14 väravat ja 20 väravasöötu. Hooaeg 2014–15 jäi tal vigastuse tõttu suuresti vahele.

Aastatel 2016–2018 mängis ta KHL-is Moskva CSKA ridades. 2017. aastal valiti ta KHL-i tähtede mängule. Hooajal 2018–19 mängis ta NHL-is taas Starsi meeskonnas, kuid 57 liigamänguga ei suutnud ta sel hooajal ühtegi väravat lüüa.

2019. aasta augustis sõlmis ta lepingu Avalanche'iga.

2017. aasta maailmameistrivõistlustel võitis Nitšuškin Venemaa jäähokikoondise koosseisus pronksmedali. Ta kuulus Venemaa koondisse ka 2014. aasta taliolümpiamängudel.


Jaccob Slavin

Jaccob Scott Slavin (sündinud 1. mail 1994 Erie's Colorados) on USA jäähokimängija, kes mängib kaitsjana NHL-i klubis Carolina Hurricanes. Ta on klubi meeskonna asekapten.

Aastatel 2010–2013 mängis ta United States Hockey League'i klubis Chicago Steel. Aastatel 2013–2015 mängis ta Colorado College'i jäähokimeeskonnas. Hooajal 2013–14 valiti Slavin ülikooliliiga hooaja parimaks uustulnukaks.

2012. aastal valis Hurricanes ta NHL-i draftis 120. valikuna. 2015. aasta juulis sõlmis ta Hurricanesiga kolmeaastase lepingu. Hooaja 2015–16 alguses mängis ta American Hockey League'is Hurricanesi noorteklubis Charlotte Checkers. NHL-is debüteeris Slavin 2015. aasta novembris. Debüüthooajal jäi tema arvele NHL-is kaks väravat ja 18 väravasöötu. 2017. aasta juulis sõlmis ta Hurricanesiga uue seitsmeaastase lepingu. 2020. aastal valiti Slavin NHL-i tähtede mängule.


Lennundus Esimese maailmasõja ajal

1914. aastal oli lennundus alles astumas esimesi samme. Esimese maailmasõja ajal lennukite kasutamine muutus ja arenes kiiresti. Tehnoloogia areng lisas koosseisu luurelennukite kõrvale ka hävitus- ja pommilennukid.


Matt Grzelcyk

Matthew Grzelcyk (sündinud 5. jaanuaril 1994 Bostonis) on USA jäähokimängija, kes mängib kaitsjana NHL-i klubis Boston Bruins.

Aastatel 2012–2016 mängis ta Bostoni Ülikooli jäähokimeeskonnas.

2012. aastal valis Bruins ta NHL-i draftis 85. valikuna. Bruinsiga sõlmis ta lepingu 2016. aasta aprillis. Suurem osa hooajast 2016–17 mängis ta American Hockey League'is Boston Bruinsi noorteklubis Providence Bruins. NHL-is debüteeris ta 14. detsembril 2016 mängus Pittsburgh Penguinsi vastu. Boston Bruinsi põhikoosseisu liikmeks sai ta hooajal 2017–18. Esimese värava lõi ta liigas 24. novembril 2017 mängus Pittsburgh Penguinsi vastu. Hooajal 2018–19 jõudis ta Bruinsiga Stanley karika finaali, kus kaotati St. Louis Bluesile.

2012. aastal tuli Grzelcyk USA kuni 18-aastaste koondisega omavanuste maailmameistriks. 2014. aasta juunioride maailmameistrivõistlustel jõudis ta USA kuni 20-aastaste koondisega veerandfinaali. 2014. aasta juunioride maailmameistrivõistlustel oli Grzelcyk resultatiivseim kaitsemängija (2+4).


Ryan Pulock

Ryan Pulock (sündinud 6. oktoobril 1994 Dauphinis, Manitobas) on Kanada jäähokimängija, kes mängib kaitsjana NHL-i klubis New York Islanders.

Aastatel 2010–2014 mängis ta Western Hockey League'i klubis Brandon Wheat Kings.

2013. aastal valis Islanders ta NHL-i draftis 15. valikuna. 2013. aasta septembris sõlmis ta Islandersiga kolmeaastase lepingu. Hooajal 2013–14 lõpus debüteeris ta American Hockey League'is (AHL) Islandersi noorteklubis Bridgeport Sound Tigers. Hooajal 2014–15 valiti Pulock AHL-i uustulnukate sümboolsesse koosseisu. 2016. aastal osales ta AHL-i tähtede mängul.

NHL-is debüteeris Pulock Islandersi meesonnas 28. veebruaril 2016 mängus Edmonton Oilersi vastu. Esimese värava lõi ta liigas sama aasta 17. märtsil mängus Nashville Predatorsi vastu. Islandersi põhikoosseisus mängib Pulcok alates hooajast 2017–18.

2012. aastal võitis Pulock Kanada kuni 18-aastaste koondisega omavanuste maailmameistrivõistlustel pronksmedali. Kanada jäähokikoondise koosseisus osales ta 2018. aasta maailmameistrivõistlustel.


MAS (paat)

Motoscafo armato silurante (itaalia keelest 'torpeedoga relvastatud kaater; lühendatult MAS) oli Itaalia torpeedokaatrite klass, mida kuninglik merevägi kasutas nii esimeses kui teises maailmasõjas. Algselt tähendas nimi MAS motobarca armata SVAN (ehk 'SVAN-i relvastatud mootorpaat', millest SVAN omakorda tähendas Società Veneziana Automobili Navali ('Veneetsia meresõidukite ühing')).

MAS-i veeväljasurve oli 20–30 tonni, meeskonna suurus 10 inimest ning kaater oli relvastatud kahe torpeedo, mitme raskekuulipilduja ja vahel 37- või 20-mm kahuriga.


Paulus Arajuuri

Paulus Verneri Arajuuri (sündinud 15. juunil 1988 Helsingis) on Soome jalgpallur, kes mängib keskkaitsjana Küprose kõrgliiga klubis Famagusta Anorthosis ja Soome jalgpallikoondises.

Ta alustas klubikarjääri Soomes, mängides sellistes klubides nagu FC Espoo, FC Honka, Klubi 04 ja IFK Mariehamn.

Aastatel 2009–2013 mängis ta Rootsi kõrgliiga klubis Kalmar FF. 2014. aasta jaanuaris liitus ta Poola kõrgliiga klubiga Poznańi Lech. Hooajal 2014–15 tuli ta klubiga Poola meistriks. Aastatel 2017–2019 mängis ta Taani kõrgliiga klubis Brøndby.

Aastatel 2019–2021 mängis ta Küprose kõrgliiga klubis Pafos. 2021. aasta juunis sõlmis ta üheaastase lepingu Famagusta Anorthosisega.

Soome jalgpallikoondises tegi Arajuuri debüüdi 18. jaanuaril 2010 sõprusmängus Lõuna-Korea vastu. Koondisekarjääri esimese värava lõi ta 11. oktoobril 2015 EM-i valikmängus Põhja-Iirimaa vastu. Ta kuulus Soome koondisse 2021. aasta Euroopa meistrivõistlustel.


Leo Väisänen

Leo Väisänen (sündinud 23. juulil 1997 Helsingis) on Soome jalgpallur, kes mängib keskkaitsjana Rootsi kõrgliiga klubis IF Elfsborg ja Soome jalgpallikoondises.

Soome kõrgliigas debüteeris ta 2016. aasta aprillis Helsingi JK meeskonnas. 2016. aasta teises pooles mängis ta Soome kõrgliigas Helsingi JK-st laenul PK-35 Vantaas. Aastatel 2017–2018 mängis ta Soome kõrgliigas RoPS-i võistkonnas.

2018. aasta augustis sõlmis ta lepingu Hollandi esiliiga klubiga FC Den Bosch. 2020. aasta augustis siirdus ta IF Elfsborgi, kellega sõlmis kolme ja poole aasta pikkuse lepingu.

Soome jalgpallikoondises tegi Väisänen debüüdi 11. juunil 2019 EM-i valikmängus Liechtensteini vastu. Ta kuulub Soome koondisse 2020. aasta Euroopa meistrivõistlustel.

Tema vanem vend Sauli Väisänen on samuti jalgpallur.


Mašťov

Mašťov (saksa keeles Maschau) on linn Tšehhis Ústí maakonnas Chomutovi ringkonnas. Mašťov asub Chomutovist ligikaudu 24 km lõunaedelas.

Mašťov asub merepinnast 375 meetri kõrgusel.

Mašťovit on esmamainitud 1196. aastal. 23. oktoobril 2007 sai Mašťov vahepeal kaotatud linnaõigused tagasi.


Újfehértó

Újfehértó (saksa keeles Ratzfert) on linn Ungaris Szabolcs-Szatmár-Beregi komitaadis Nyíregyháza kreisis. Újfehértó asub Nyíregyházast ligikaudu 17 km lõunas.


Taive Särg

Taive Särg (neiupõlvenimega Viiding; sündinud 17. jaanuaril 1962) on eesti folklorist ja etnomusikoloog.

2005. aastal kaitses Särg Tartu Ülikoolis doktoriväitekirja "Eesti keele prosoodia ning teksti ja viisi seosed regilaulus".

Ta töötab 2000. aastast Eesti Kirjandusmuuseumi Eesti Rahvaluule Arhiivis, kus algul oli teadur ja 2005. aastast on vanemteadur.

Tema ema oli kirjanik Ine Viiding ja isa luuletaja Bernhard Viiding.


Pajupill

Pajupill on pajukoorest valmistatud ja sõrmeavadeta või 3–4 sõrmeavaga karjasepill.

Pajupill on tuntumaid vilepille, mis on peamiselt lastepillina tänini kasutatav. Pajupill tehti kevadel mähiajal, kui puudel oli koor lahti, siledast sõrmejämedusest pajuoksast. Puhumisotsast 2–3 cm kaugusele lõigati sisse hammas(sälk), oksa koor klopiti lahti ning keerati pealt ära. Huulikuks mõeldud otsale tehti viltu lõige ning see suleti väljakeeratud puust tehtud puupulgaga, millel pealmine kumerus oli ära lõigatud, nii et tekkis väike pilu. Pilusse puhudes tekkis heli. Teise otsa pandi punn, mis oli mõnikord liikuv ja sellega sai muuta heli kõrgust.

"Pajupill" on ka Juhan Jaigi lastejuttude kogumiku pealkiri.


Georges Jean Franz Köhler

Georges Jean Franz Köhler (17. aprill 1946 München – 1. märts 1995 Freiburg) oli saksa bioloog, Nobeli auhinna laureaat.

Koos César Milsteini ja Niels Kaj Jernega pälvis Köhler 1984. aastal Nobeli füsioloogia- või meditsiiniauhinna "immuunsüsteemiga seotud töö ja monoklonaalsete antikehade tootmise eest". Milsteini ja Köhleri tehnika monoklonaalsete antikehade tootmiseks pani aluse antikehade kasutamisele diagnostikas, ravis ja paljudes muudes teaduslikes rakendustes.


Marija Golubeva

Marija Golubeva (sündinud 28. juunil 1973) on Läti politoloog ja poliitik.

Ta lõpetas Läti Ülikooli 1994. aastal inglise filoloogia erialal. Magistrikraadi ajaloo alal omandas ta Kesk-Euroopa Ülikoolis 1995. aastal ja Cambridge'i Ülikooli doktorikraadiga ajaloo alal 2000. aastal.

Ta töötas aastatel 1999–2001 Läti Kultuuriakadeemias õppejõuna, 2001–2002 Riia Stradiņši Ülikoolis õppetooli juhatajana ja 2002–2003 Vidzeme Kõrgkoolis uurimiskeskuse juhatajana. 2003–2004 oli ta Läti Riigikantseleis konsultant. 2004–2012 töötas ta sotsiaalpoliitika keskuses PROVIDUS juhtiva uurijana ja 2013–2014 firmas ICF GHK vanemkonsultandina. 2014–2016 oli ta mõttekoja PROVIDUS arengudirektor ja migratsioonipoliitika uurija. Alates 2017. aastast kuulub ta erakonna Arengule/Poolt! juhatusse. Alates 2018. aastast oli ta Läti Seimi liige ja erakonna Arengule/Poolt! fraktsiooni esimees.

Alates 3. juunist 2021 kuni 16. maini 2022 oli ta Läti siseminister.


Anita Muižniece

Anita Muižniece (neiupõlvenimega Anita Škutāne; sündinud 27. novembril 1987) on Läti õpetaja ja poliitik.

Ta lõpetas 2010. aastal Riia Rahvusvahelise Majanduse ja Ärijuhtimise Kooli. 2018. aastal sai ta Läti Ülikoolist bakalaureusekraadi pedagoogika alal ja 2019. aastal magistrikraadi kasvatusteaduste alal. 2009 –2012 töötas ta erasektoris juhatuse liikmena, ettevõtjana, turundusspetsialistina ja büroojuhatajana. 2012. aastal oli ta Elizabete hotelli asedirektor. 2014–2019 oli ta inglise keele õpetaja Daugmale põhikoolis ja 2016–2017 Ķekava keskkoolis. Alates 2018. aastast oli ta Läti Seimi liige. 2019. aastal oli ta Läti Haridus- ja Teadusministeeriumi parlamendisekretär.

Alates 3. juunist 2021 kuni 14. detsembrini 2022 oli ta Läti haridus- ja teadusminister.


Võru linnavolikogu

Võru linnavolikogu on 21-liikmeline esindusorgan, mille ülesanne on Võru linna elu korraldamine vastavasisuliste otsuste vastuvõtmise teel. Otsuste täideviimine on delegeeritud Võru linnavalitsusele.

Linnavolikogu liikmed valitakse iga nelja aasta tagant oktoobri kolmandal pühapäeval toimuvatel kohalike omavalitsuste volikogude valimistel. Volikogu liikmed on omavalitsuse pädevusse kuuluvate küsimuste otsustamisel sõltumatud ja juhinduvad oma tegevuses seadustest, linna õigusaktidest ning linnaelanike huvidest ja vajadustest.

Alates 2021. aasta sügisest on Võru linnavolikogu esimees Anti Haugas.

Linnavolikogu praeguses koosseisus sõlmisid koalitsioonilepingu 24. oktoobril 2017 Sotsiaaldemokraatlik Erakond ja Keskerakond.


Võru linnavalitsus

Võru Linnavalitsus on Võru linna omavalitsuse täitevorgan asukohaga Jüri tänav 11, Võru linnas.

Linnavalitsuse juht on linnapea, lisaks sellele on linnavalitsuses kaks abilinnapead. Alates 2023. aastast on Võru linnapea olnud Kalvi Kõva (SDE). Abilinnapead on Sixten Sild ja Raul Tohv ning samuti kuulub linnavalitsusse Kersti Kõosaar.

Linnavalitsuse struktuuri kuuluvad linnakantselei, juriidiline osakond, rahandusosakond, sotsiaaltööosakond, linnamajanduse osakond ning haridus- ja kultuuriosakond.


Royal Liver Building

Royal Liver Building on kaitsealune ehitis Inglismaa sadamalinnas Liverpoolis. See asub Pier Headi ääres ning koos naabruses asuvate Cunard Buildingu ja Port of Liverpool Buildinguga moodustavad linna nii-öelda kolm graatsiat. Need on osa UNESCO maailmapärandi nimistusse kuuluvast mereäärsest kaubanduslinnast.

Hoone, mis on linna üks tuntumaid maamärke, tornitippudes asuvad niinimetatud Liveri linnud. Legend ütleb, et kui need kaks minema lendaksid, siis linn lakkaks olemast. See oli ka üks esimesi hooneid, mis tarindati raudbetoonist.


Valdur Raudvassar

Valdur Raudvassar (sündinud 30. juulil 1939 Noodaskülas Lasva vallas Võrumaal) on Eesti vabadusvõitleja, kooliõpetaja, päästeametnik, kodu-uurija, Kaitseliidu-, muinsuskaitse- ja omavalitsustegelane.


Madis-Tõnu Lambin

Madis-Tõnu Lambin (10. detsember 1935 Tallinn – 7. veebruar 2011 Tallinn) oli Eesti veemotosportlane, -treener, spordikohtunik ja -tegelane.

Lõpetas 1954. aastal Tallinna 2. Keskkooli ja 1960. aastal mööblitehnoloogina Läti Põllumajanduse Akadeemia Jelgavas.

Hakkas veemotosporti harrastama 1963. aastal Narvas, võistles aastatel 1965–1972, sellest alates 1966. aastast Tallinna eest. Sai aastatel 1967–1971 Eesti NSV meistrivõistlustel erinevates võistlusklassides kokku viis hõbemedalit.

Töötas treenerina Nõukogude mereväe Tallinna Jahtklubis, tema õpilasi oli Lembit Aaslav-Kaasik, Jevgeni Detjonõšev, Vjatšeslav Volkov, Toomas Mets.

Oli aastatel 1967–1984 Tallinna veemotospordi juht ja Eesti NSV Veemotoföderatsiooni presiidiumi liige.

Sai 1976. aastal üleliidulise kategooria kohtunikuks, oli samal aastal NSV Liidu meistrivõistluste peakohtunik.


Leland Hartwell

Leland Harrison (Lee) Hartwell (sündinud 30. oktoobril 1939 Los Angeleses Californias) on Washingtoni osariigis Seattle'is asuva Fred Hutchinsoni vähiuuringute keskuse endine president ja direktor. Ta jagas Paul Nurse'i ja Tim Huntiga 2001. aasta Nobeli füsioloogia- või meditsiiniauhinda, rakkude jagunemist kontrolliva valgu molekulide avastamise eest.

Pärmiga töötades tuvastas Hartwell kontrollpunktide põhirolli rakutsükli kontrollis ja CDC geenid, näiteks CDC28, mis kontrollib tsükli algust – progresseerumist läbi G1.


Špindlerův Mlýn

Špindlerův Mlýn (saksa keeles Spindlermühle) on linn Tšehhis Hradec Králové maakonnas Trutnovi ringkonnas. Špindlerův Mlýni kesklinn asub Poola piirist 4,5 km kaugusel.

Špindlerův Mlýn on suusaspordikeskus.

Asulat on esmamainitud 1676. aastal.

1922. aasta veebruaris viibis Špindlerův Mlýnis kirjanik Franz Kafka. Ta alustas siin oma romaani "Loss" kirjutamist.


Swakopmund

Swakopmund on linn Namiibias, Erongo ringkonna halduskeskus. Swakopmund asub Atlandi ookeani rannikul, Swakopi jõe suudmes.

Swakopmund on asutatud 1892. aastal. Swakopmund sai linnaõigused 1909. aastal.


Gobabis

Gobabis on linn Namiibias, Omaheke ringkonna halduskeskus ja suurim asula.

Gobabis on asutatud 1856. aastal misjonijaamana.


Vysoké nad Jizerou

Vysoké nad Jizerou (saksa keeles Hochstadt an der Iser) on linn Tšehhis Libereci maakonnas Semily ringkonnas. Vysoké nad Jizerou asub Poola piirist 10 km kaugusel.

Vysoké nad Jizerou paikneb merepinnast 692 meetri kõrgusel.

Asulat on esmamainitud 1352. aastal. Linnaõigused sai Vysoké nad Jizerou 1354. aastal.


James Bennet

James Bennet (ka Jakob; suri 1690 Vändras) oli šoti päritolu Rootsi sõjaväelane (major), Vändra mõisnik.

James Bennet sündis Fife'is Monimaili ja hilisema Edinburghi Püha Kolmainsuse kiriku (Trinity College Kirk) õpetaja William Benneti ja tema abikaasa Jean Bonari pojana. Ka tema vanaisa Andrew Bonar oli olnud Monimaili kirikuõpetaja. James Benneti vendadest koguni kolm pidasid vaimuliku ametit.

Lahkus Šotimaalt 1640. aastatel ning asus Rootsi teenistusse 1650. aasta paiku. Esmakordselt on temast kindlaid andmeid Rootsi teenistuses jaanuaris 1655, mil ta teenis Bremen-Verdenis leitnandina kindralleitnant Christopher Delphicus zu Dohna (1628–1668) värvatud rügemendi kapten Cornelius van den Broucksi kompaniis.

1657. aastal oli kapten kuninglikus ihukaardiväerügemendis. Kapteni ja kompaniiülemana teenis ta Kuninganna ihukaardiväe jalaväerügemendis veel juulis 1659 Dirschaus. Osales Rootsi-Poola sõjas. 1662. aastal oli kuningliku kaardiväe kapten Riias. Seejärel kapten Malmö garnisonis ning major Turu lääni ratsaväerügemendis.

7. septembril 1675 sai Rootsi aadlitiitli ning Bennetid introdutseeriti Rootsi rüütelkonda suguvõsana nr. 831.

Abielludes omandas Vändra mõisa Pärnumaal.


Elizabeth Stuart

Elizabeth Stuart (19. august 1596 – 13. veebruar 1662) oli Pfalzi kuurvürsti Friedrich V abikaasana Pfalzi kuurvürstinna ja abikaasana Böömimaa konsort-kuninganna. Kuna Friedrichi valitsusaeg Pfalzis ja Böömimaal kestis vaid ühe talve, kutsutakse Elizabethi tihti Talvekuningannaks.

Elizabeth oli Šotimaa ning hiljem Inglismaa ja Iirimaa kuninga James VI ja I ning tema abikaasa Taani Anne'i teine laps ja vanim tütar. Kui 1714. aastal suri viimane Stuartite dünastiasse kuuluv monarh, kuninganna Anne, sai troonile Elizabethi lapselaps George I, kes pani aluse Hannoveri dünastiale.


Rovensko pod Troskami

Rovensko pod Troskami (saksa keeles Rowensko bei Turnau) on linn Tšehhis Libereci maakonnas Semily ringkonnas. Rovensko pod Troskami asub Semilyst umbes 9 km lõunaedelas ja Liberecist ligikaudu 29 km lõunakagus.

Asulat on esmamainitud 1374. aastal.


Železnice

Železnice (saksa keeles Eisenstadtel) on linn Tšehhis Hradec Králové maakonnas Jičíni ringkonnas. Železnice asub Jičínist umbes 4,5 km põhjakirdes ja Hradec Královést ligikaudu 46 km põhjaloodes.

Železnice asub merepinnast 321 meetri kõrgusel.

Železnicet on esmamainitud 1318. aastal. Železnice sai alevi staatuse 1599. aastal ja linnaõigused 1911. aastal.

Železnice vanalinn on alates 1. novembrist 1990 ajalooline linnakaitseala.


Kašperské Hory

Kašperské Hory (saksa keeles Bergreichenstein, varem ka Reichenstein) on linn Tšehhis Plzeňi maakonnas Klatovy ringkonnas. Kašperské Hory asub Saksamaa piirist ligi 16 km kaugusel, Klatovyst umbes 34 km lõunakagus ja Plzeňist 68 km lõunas.

Kašperské Hory asub merepinnast 758 meetri kõrgusel.

Asulat on esmamainitud 1337. aastal.


Friesach

Friesachi pindala on 120,83 km² ja selle keskmine kõrgus merepinnast on 631 m. See asub Kärnteni põhjaosas Steiermargi liidumaa piiri ääres, u 40 km Klagenfurdist põhjas.

Friesachi linnaosad on Friesach, St. Salvator ja Zeltschach.


Viskel

Viskel oli puukühvel, millega visati teravilja selle puhastamise eesmärgil.

Pikavarrelise viskliga visati aganasegune vili üles tuulamiseks. Lühivarrelise viskliga sai vilja lõplikult puhastada ja sorteerida. Viskaja istus sel juhul madalal järil viljahunniku kõrval ja viskas viskliga vilja laias kaares. Rasked viljaterad lendasid kõige kaugemale, kergemad langesid veidi lähemale, puru ja aganad langesid viskaja lähedusse.

Visklit kasutati peamiselt Kagu- ja Kirde-Eestis. Viskliga vilja puhastamine oli üldine ka Ida-Lätis ning kogu Leedus.


Mšeno

Mšeno (saksa keeles Mscheno, varem Wemschen) on linn Tšehhis Kesk-Tšehhi maakonnas Mělníki ringkonnas. Mšeno asub Mělníkist ligi 15 km kirdes ja Praha kesklinnast umbes 42 km põhjakirdes.

Mšeno asub merepinnast 358 meetri kõrgusel.

Mšenot on esmamainitud 1306. aastal, linnaõigused sai 1367. aastal.


Julgeolekuasutus

Julgeolekuasutus on Eesti valitsusasutus, mille eesmärk on tagada riigi julgeolek põhiseadusliku korra püsimisega mittesõjaliste ennetavate vahendite kasutamise abil ning julgeolekupoliitika kujundamiseks ja riigikaitseks vajaliku teabe kogumine ja töötlemine.

Kaitsepolitseiameti ülesanded on: 1) riigi põhiseadusliku korra ja territoriaalse terviklikkuse vägivaldse muutmise ärahoidmine ja tõkestamine ning selleks vajaliku teabe kogumine ja töötlemine; 2) riigi vastu suunatud luuretegevuse ennetamine ja tõkestamine, sealhulgas riigisaladuse ja salastatud välisteabe kaitse riigisaladuse ja salastatud välisteabe seaduses ettenähtud juhtudel ja korras (vastuluure), välja arvatud Julgeolekuasutuste seaduse § 7 lõike 1 punktides 2 ja 3 nimetatud juhtudel; 2-1) terrorismi ja selle rahastamise ning toetamise ärahoidmine ja tõkestamine ning selleks vajaliku teabe kogumine ja töötlemine; 2-2) riigi julgeolekut ohustava korruptsiooni ärahoidmine ja tõkestamine ning selleks vajaliku teabe kogumine ja töötlemine; 3) nende kuritegude tõkestamine, mille kohtueelne uurimine on Kaitsepolitseiameti pädevuses, välja arvatud Julgeolekuasutuste seaduse § 7 lõike 1 punktides 2 ja 3 nimetatud juhtudel; 4) seadusega ettenähtud juhtudel kuritegude kohtueelne uurimine.


Aksel Kuuse

Aksel Karl Kuuse (5. september (vkj)/ 18. september 1911 Sipa vald, Kullamaa kihelkond, Läänemaa – 27. aprill 1942 Tšebarkul, Tšeljabinski oblast, Vene NFSV) oli eesti kergejõustiklane (kõrgushüppaja).

Õppis Jakob Westholmi Gümnaasiumis, lõpetas 1933 Kaarli Koguduse Gümnaasiumi, õppis aastatel 1933–1937 Tartu ülikooli loomaarsti-, majandus- ja õigusteaduskonnas. Akadeemiliselt oli ta ÜS Liivika liige.

Osales 1928. aastal esimest korda võistlustel. Ületas 1933. aastal riivates 1.95 (parandas aastaga oma parimat tulemust 12 cm võrra) ning jagas Euroopa hooaja edetabeli 2. ja 3. kohta.

Oli aastatel 1933 ja 1935–1937 Eesti kõrgushüppemeister, sai aastatel 1934 ja 1939 Eesti mängudelt hõbemedali. Parandas 5 korda Eesti rekordit. Kuulus 11 korda Eesti koondisse.

1936. aasta Berliini olümpiamängudel oli ta tulemusega 1.90 jagamas 10.–11. kohta.

Töötas alates 1937. aastast Maapangas. Mobiliseeriti 1941. aastal Punaarmeesse. Pärast 7-kuulist viibimist tööpataljonis saabus märtsis 1942 Tšebarkuli Punaarmee 249. Eesti Laskurdiviisi 917. laskurpolgu formeerimisele, haigestus ja suri kõhutõppe.


Hella Tedder

Hella Tedder (aastani 1943 Hella Liima; 11. juuni 1921 Juuru alevik, Harjumaa – 21. oktoober 2002 Tallinn) oli eesti kirikumuusik, koorijuht ja helilooja.


Inwood (Manhattan)

Inwood on New Yorgi linnaosa Manhattani põhjapoolsemaid naabruskondasid, mida eraldab maismaal paiknevast Marble Hillist Spuyten Duyvil Creek ja Harlem River.


228th Street

228th Street on Ameerika Ühendriikides New Yorgi linna Manhattani linnaosa põhjapoolseim nummerdatud tee. See asub Marble Hilli naabruskonnas.


Mtwara piirkond

Mtwara piirkond on 1. järgu haldusüksus (piirkond) Tansaanias. Piirkond asub riigi kaguosas, piirnedes lõunas Mosambiigiga ja idas India ookeaniga.


227th Street

227th Street on New Yorgi keskse linnaosa Manhattani üks põhjapoolsemaid nummerdatud teid. See asub Marble Hilli naabruskonnas.


225th Street

225th Street on New Yorgi keskse linnaosa Manhattani üks põhjapoolsemaid nummerdatud teid. See asub Marble Hilli naabruskonnas.


Port of Liverpool Building

Port of Liverpool Building on kaitsealune ehitis Inglismaa sadamalinnas Liverpoolis. See asub Pier Headi ääres ning koos naabruses asuvate Cunard Buildingu ja Royal Liver Buildinguga moodustavad linna nii-öelda kolm graatsiat. Need on osa UNESCO maailmapärandi nimistusse kuuluvast mereäärsest kaubanduslinnast.


Inseneripedagoogika

Inseneripedagoogika on pedagoogika interdistsiplinaarne haru, mille tuumaks on Klagenfurti, Praha ja Dresdeni inseneripedagoogika koolkondade teaduslik alus. Inseneripedagoogika tegeleb insenerivaldkonna, sh STEM (Science, Technolgy, Engineering, Mathematics) valdkonna õppeainete mõjusa õpetamise pedagoogiliste probleemide, hariduskorralduse, uurimismeetodite, õppekavateooria, didaktika (sh metoodika) ja praktikaga, aga ka inseneripedagoogika ajalooga ning mõtestatud õppimise toetamisega.

Inseneripedagoogika on üks paljudest pedagoogika nüüdisaegsetest harudest, nagu näiteks andragoogika, eelkooli-, kooli-, militaar-, muuseumi-, meditsiini-, interpretatsiooni-, muusika-, elamus-, kunsti-, ettevõtlus-, spordi-, religiooni-, sotsiaalpedagoogika jpt.


Mara piirkond

Mara piirkond on 1. järgu haldusüksus (piirkond) Tansaanias. Piirkond piirneb põhjas Keeniaga ja läänes ning loodes Victoria järvega, mille teisel kaldal asub Uganda


Shinyanga piirkond

Shinyanga piirkond on 1. järgu haldusüksus (piirkond) Tansaanias. Piirkond asub riigi põhjaosas.


Ruvuma piirkond

Ruvuma piirkond on 1. järgu haldusüksus (piirkond) Tansaanias. Piirkond asub riigi lõunaosas, piirnedes lõunas Mosambiigiga ja läänes Njassa järvega, mille teisel kaldal on Malawi.


Remte vald

Remte vald (läti keeles Remtes pagasts) on vald Lätis Salduse piirkonnas. Vald piirneb sama piirkonna Blīdene, Ciecere ja Gaiķi vallaga ning Tukumsi piirkonna Zante, Jaunpilsi ja Viesatase vallaga.

Valla pindala on 156 km². 2011. aasta seisuga elas seal 733 inimest. Aastal 2011 elas vallas 683 lätlast, 12 venelast, 9 valgevenelast, 6 ukrainlast, 3 poolakat ja 17 leedulast. Valla keskuseks on Remte küla. Vallavanem on Krišjānis Valters.

Valla aladel asusid Kaulice mõisa (Gut Kaulitzen), Remte mõisa (Gut Remten), Smukase mõisa (Gut Schmucken) ja Vikstraute mõisa (Gut Wixtrauten) maad. Aastal 1935 oli valla pindala 128,6 km² ja seal oli 1643 elanikku.

Aastal 1945 moodustati vallas Smukase ja Remte külanõukogu, aastal 1949 vald likvideeriti. Aastal 1954 liideti Remte külanõukoguga Smukase külanõukogu. Aastal 1990 muudeti külanõukogu vallaks. Aastatel 2001–2021 kuulus vald Brocēni piirkonda.

Valda jääb Remte järv pindalaga 75,5 hektarit.

Kultuurimälestistest on riikliku kaitse all Valteri muinaskalmed ja Remte mõisa hoonetekompleks, sealhulgas tallid, mõisaomanike suguvõsa matmisplats, park, häärber, terrassipiirded ja reljeefid.

Looduskaitse all on Ābulase vaher, Kaziņi tamm, Birznieki tamm, Remte Armastuse tammed, Remte pargi lehis ja Šmīdrēni hiidmänd, lisaks veel neli nimetut põlispuud. Valda jääb Dulbji silma soo hoiuala pindalaga 6 hektarit.

Vallas on neli küla. Valla keskuses Remtes (vidējciems) oli 2015. aastal 343 elanikku. Üks küla on staatusega skrajciems: Stūrīši 6 elanikuga aastal 2015. Muud külad on staatusega mazciems: Kaulaci ligikaudu 37 elanikuga aastal 2006 ja Smukas ligikaudu 10 elanikuga aastal 2005. Ülejäänud elanikud elasid külade koosseisu mitte kuuluvates taludes.


VANTAs

Vertikaalselt joondatud süsiniknanotorude massiivid (VANTA) on süsiniknanotorudest koosnev mikrostruktuur, mille pikiteljed on orienteeritud risti põhimiku pinnaga. Need VANTAd säilitavad tõhusalt üksikute süsiniknanotorude unikaalsed anisotroopsed omadused ja sageli rõhutavad neid ning nende morfoloogia on täpselt kontrollitav. VANTAd on seega laialdaselt kasutatavad mitmesugustes praegustes ja potentsiaalsetes seadme rakendustes.


Njombe piirkond

Njombe piirkond on 1. järgu haldusüksus (piirkond) Tansaanias. Piirkond asub riigi lõunaosas, piirnedes läänes ja edelas Njassa järvega, mille teisel kaldal on Malawi.


Simiyu piirkond

Simiyu piirkond on 1. järgu haldusüksus (piirkond) Tansaanias. Piirkond asub riigi põhjaosas, piirnedes loodes Victoria järvega.


Pwani piirkond

Pwani piirkond on 1. järgu haldusüksus (piirkond) Tansaanias. Piirkond asub riigi idaosas, piirnedes idas India ookeaniga.


Songwe piirkond

Songwe piirkond on 1. järgu haldusüksus (piirkond) Tansaanias. Piirkond asub riigi edelaosas, piirnedes lõunas Sambia ja Malawiga. Suurim veekogu piirkonnas on Rukwa järv.

Songwe piirkond moodustati 29. jaanuaril 2016 Mbeya piirkonna lääneosast.


Paul Maxime Nurse

Sir Paul Maxime Nurse (sündinud 25. jaanuaril 1949) on inglise geneetik, Kuningliku Seltsi endine president ning Francis Cricki Instituudi tegevjuht ja direktor. Talle anti 2001. aastal Nobeli füsioloogia- või meditsiiniauhind koos Leland Hartwelli ja Tim Huntiga rakutsüklit kontrollivate valgurakkude avastamise eest.


Rukwa piirkond

Rukwa piirkond on 1. järgu haldusüksus (piirkond) Tansaanias. Piirkond asub riigi lääneosas, piirnedes lõunas Sambiaga ja läänes Tanganjika järvega, mille teisel kaldal on Kongo Demokraatlik Vabariik.

Piirkond on saanud nime Rukwa järve järgi.


Gaiķi vald

Gaiķi vald (läti keeles Gaiķu pagasts) on vald Lätis Salduse piirkonnas. Vald piirneb sama piirkonna Remte, Ciecere, Šķēde, Lutriņi, Salduse ja Jaunlutriņi vallaga ning Tukumsi piirkonna Vāne ja Zante vallaga.

Valla pindala on 109 km². 2011. aasta seisuga elas seal 679 inimest. Aastal 2011 elas vallas 605 lätlast, 20 venelast, 14 valgevenelast, 6 ukrainlast, 2 poolakat ja 26 leedulast. Valla keskuseks on Satiķi küla.

Valla aladel asusid Gaiķi mõisa (Gut Gaiken), Sūbri mõisa (Gut Subern), Vecsatiķi mõisa (Gut Alt-Saticken) ja Lielsatiķi mõisa (Gut Groß-Satticken) maad. Nende baasil moodustati Gaiķi, Vecsatiķi ja Lielsatiķi mõisavallad. Hiljem kujunes neist kaks valda, mille ühendamisel moodustus Gaiķi-Satiķi vald. Aastal 1935 oli Gaiķi valla pindala 104 km² ja seal oli 1958 elanikku.

Aastal 1945 moodustati vallas Gaiķi ja Satiķi külanõukogu, aastal 1949 vald likvideeriti. Aastal 1954 liideti Satiķi külanõukoguga likvideeritav Gaiķi külanõukogu. Aastal 1961 nimetati see ümber Gaiķi külanõukoguks. Aastal 1990 muudeti külanõukogu vallaks. Aastatel 2007–2021 kuulus vald Brocēni piirkonda.

Kultuurimälestistest on riikliku kaitse all Gaiķi linnamägi ja Gaiķi luteri kirik, sealhulgas tallid, kantsel, altar ning orelirõdu maalingud. Kohaliku kaitse all on Lielsatiķi mõisa kabel.

Looduskaitse all on Brīči mänd, hiidkask Mārutka, Lielsatiķi Moltke pärn, Zaļkalni ehk Imula pärn, Sīļi kadakas, Vecsatiķi mõisa allee, Zeltiņi tamm, Lielauši hõberemmelgas, Dzejnieki tamm, Avenāji tamm, Välgutamm, Võsatamm, Piiritamm, Vaaditamm, Lehetamm, Stipri Pügatud tamm, Pügatud ja põletatud tamm, Kaksikutammed, Suur Vend, Īsā Kännutamm, Kuppeltamm, Lehmatamm, Egīlsi tamm, Metumi tamm, Ozolnieki tamm, Paksuks muutunud tamm, Haljas tamm, Süüdatud tamm, Rezgaļi tamm, Koopatamm, Cyprianuse tamm, Vīganti tamm, Ohvritamm, Āmariņi tamm, Branci metsa mänd, Spundiņi tamm, Piecīšu Vadonis ja Cepļi saar, lisaks veel kolm nimetut põlispuud.

Vallas on neli küla. Valla keskuses Satiķis (vidējciems) oli 2021. aastal 298 elanikku. Teine sama staatusega küla on Gaiķi 53 elanikuga aastal 2021. Üks küla on staatusega skrajciems: Muižciems 17 elanikuga aastal 2015. Muud külad on staatusega mazciems: Lielsatiķi 5 elanikuga aastal 2021 ja Vecgaiķi 43 elanikuga aastal 2021. Ülejäänud elanikud elasid külade koosseisu mitte kuuluvates taludes.


Klatovy

Klatovy (saksa keeles Klattau) on linn Tšehhis Plzeňi maakonnas, Klatovy ringkonna halduskeskus. Klatovy asub Saksamaa piirist umbes 22 km kaugusel, Plzeňist ligikaudu 39 km lõunas, Úhlava jõe kaldal.

Klatovy on asutatud 1260. aastal. 16. sajandil oli Klatovy üks Tšehhi kuningriigi jõukamaid linnu. Kolmekümneaastase sõja järel linna majanduslik tähtsus vähenes.

Alates 1992. aasta septembrist on Klatovy vanalinn ajalooline linnakaitseala.


Poběžovice

Poběžovice (varem Ronšperk, saksa keeles Ronsperg) on linn Tšehhis Plzeňi maakonnas Domažlice ringkonnas. Poběžovice asub Saksamaa piirist 11,5 km kaugusel, Domažlicest umbes 12 km loodes ja Plzeňist ligikaudu 48 km lääneedelas.

Poběžovice asub merepinnast 435 meetri kõrgusel.

Asulat on esmamainitud 1359. aastal, linnaõigused sai 16. sajandi alguses.


Švihov

Švihov (saksa keeles Schwihau) on linn Tšehhis Plzeňi maakonnas Klatovy ringkonnas. Švihov asub Klatovyst umbes 9,5 km põhjas ja Plzeňist ligikaudu 30 km lõunas, Úhlava jõe kaldal.

Švihovit on esmamainitud 1245. aastal.

Linna olulisim vaatamisväärsus on aastatel 1480–1489 ehitatud Švihovi loss.


Radnice

Radnice (saksa keeles Radnitz) on linn Tšehhis Plzeňi maakonnas Rokycany ringkonnas. Radnice asub Rokycanyst umbes 13 km põhjas ja Plzeňist ligikaudu 21 km kirdes.

Radnicet on esmamainitud 1336. aastal. Alevi staatuse sai Radnice 1418. aastal ja linnaõigused 1570. aastal.


Vroutek

Vroutek (saksa keeles Rudig) on linn Tšehhi Ústí maakonnas Louny ringkonnas. Vroutek asub Podbořanyst umbes 5,5 km lõunas ja Lounyst ligikaudu 36 km lääneedelas.

Vroutek asub merepinnast 332 meetri kõrgusel.

Vroutekit on esmamainitud 1227. aastal.


Sankt Veit an der Glan

Linn asub Glani jõe orus Gurktali Alpides. Seal jõuab Glan Kesk-Kärnteni Zollfeldi tasandikule ning voolab lõuna suunas Maria Saali ja liidumaa pealinna Klagenfurti.

Linnaosad on Galling, Hörzendorf, Niederdorf, Projern, Sankt Donat ja Tanzenberg.


Canadian Pacific Railway

Canadian Pacific Railway (aruandlusmärkidena CP, CPAA, MILW ja SOO) on raudteevõrk, mis opereerib põhiliselt Kanadas ning vähem ka Ameerika Ühendriikides. 1881. aastast tegutseva kompanii peakorter asub Calgary's Albertas.

Raudteevõrk ulatub Montréalist Vancouverisse.


Ceramic (laev 1913)

Ceramic oli White Star Line'i jaoks aastatel 1912–1913 Belfastis ehitatud ookeaniliinilaev, mis opereeris Liverpooli ja Austraalia vahelisel liinil. Ceramic oli suurim marsruuti teenindav laev, kuni P&O tutvustas Mooltanit aastal 1923.

1934. aastal võttis Shaw, Savill & Albion Line teenuse üle ja omandas Ceramicu. See osales samuti mõlemas maailmasõjas sõjaväelaevana. 1942. aastal natside u-paat uputas selle, jättes pardal olnud 656 inimesest ellu vaid ühe inimese.

See oli esimene kahest laevast, mida nimetati Ceramic. Teine oli Shaw, Savill & Albion Line'i külmutus-aurulaev, mis ehitati Inglismaal 1948. aastal ja lammutati 1972. aastal.